title: Lars Berger

text: Maastohiihdossa Berger voitti viestikultaa 2005 Oberstdorfin MM-kilpailuissa ja oli 15 kilometrillä neljäs. 2007 Sapporon MM-kisoissa hän voitti kultaa voimakkaan lumisateen sotkemassa 15 kilometrin vapaan hiihtotavan kilpailussa ja viestissä. Vancouverin olympialaisissa 2010 Berger hiihti kolmannen osuuden Norjan hopeaa saavuttaneessa viestijoukkueessa. Hänen paras henkilökohtainen sijoituksensa maailmancupissa on viides sija 18. marraskuuta 2006 Jällivaarasta 15 kilometrin vapaan hiihtotavan kilpailusta. Vuonna 2003 hän voitti Norjan-mestaruuskilpailuissa Moldessa kultaa viestissä ja 30 kilometrillä.


title: Lars Berger

text: Seuratasolla Berger edustaa Dombås IL:ää ampumahiihdossa ja Byåsen IL:ää maastohiihdossa. Maaliskuussa 2007 hänet palkittiin Egebergs Ærespris -palkinnolla. Lars Bergerin sisko Tora Berger on myös menestynyt ampumahiihtäjä.


title: Lars Berger

text: Berger lopetti uransa keväällä 2015.


title: Alois Stadlober

text: Alois Stadlober (s. 11. huhtikuuta 1962 Judenburg) on entinen itävaltalainen maastohiihtäjä.


title: Alois Stadlober

text: Stadloberin uran huippu ajoittui 1999 Ramsaun MM-kisoihin, joissa hän voitti viestikultaa ja saavutti hopeaa 10 kilometrin perinteisen hiihtotavan kilpailussa. Maailmancupissa hän sijoittui lisäksi kerran palkintokorokkeelle, 12. joulukuuta 1998 Dobbiacossa 10 kilometrin vapaan hiihtotavan kilpailussa. Kaikkiaan hän osallistui 65 maailmancupin osakilpailuun.


title: Alois Stadlober

text: Stadlober lopetti uransa vuonna 2000. Seuratasolla hän edusti SC Radstadtia. Siviiliammatiltaan hän on juristi.


title: Sète

text:
Sète [sɛt] (oksitaaniksi Seta [ˈseta]) on ranskalainen kaupunkikunta, joka sijaitsee Hérault’n departementissa Languedoc-Roussillon alueella.
Vuoteen 1927 saakka Sète vaihtoi useamman kerran nimeään. Nimen etymolgian jotkut johtavat hepreasta, toiset vakuuttavat sen olevan kelttiläinen. Erään koulukunnan mukaan nimi oli kreikankielistä perua. Yksimielisyys kuitenkin näiden kaikkien kesken vallitsee siitä, että nimen taustalla on voimakkaana esiin pistävä vuosi kaupungin ympäristössä. Nimi oli keskiajalla muodossa "Seta", ja 1500-luvulla se muuttui muotoihin "Ceta" ja "Cetia". Kun Montmorencyn herttua 1500-luvulla rakensi kaupunkiin mahtavat ympärysmuurit, kaupunki sai nimekseen "Montmerencette". Ranskan kuningas Ludvig XIV käytti asiakirjoissaan kaupungista vaihdellen nimiä "Sète", mutta myös "Sette" ja "Cette".


title: Sète

text: 1700-luvun alkupuolella nimestä "Cette" tuli kaupungin virallinen nimi. Se ei kuitenkaan estänyt kirjailijoita ja muista käyttämästä myös muita nimityksiä.


title: Sète

text: Kaupunginvaltuusto päätti 23. lokakuuta 1793, että kunnan virallinen nimi on vastedes "Sète", koska nimi "Cette" voitiin sekoittaa samalla lailla kirjoitettavan pronominiin. Jo muutamaa vuotta myöhemmin nimi "Cette" oli kuitenkin jälleen käytössä, ja vaihtelua jatkui aina vuoteen 1927 saakka, jolloin päätettiin nimen palauttamisesta muotoon "Sète" perusteena lähinnä vuoden 1793 päätökset. Nimenmuutos vahvistettiin Ranskan hallituksen antamalla asetuksella 20. tammikuuta 1928.


title: Sète

text: Kaupunki on merkittävä kalastussatama ja tietenkin oman kantoninsa keskuskaupunki. Kaupungin kuvaa leimaa Välimeri ja Thaujärvi, joka on alueen isoin järvi, jonka erottaa Välimerestä kapea maakaistale. Toinen kaupunkia maantieteellisesti hallitseva elementti on vuoristo, joka kohoaa jylhänä kaupungin taustalla.


title: Sète

text: Kaupungin alue jakautuu eri osiin:


title: Sète

text: Kaupungin historiaan liittyviä päivämääriä ovat:


title: Pauli Uitto

text: Pauli Henrik Uitto (29. huhtikuuta 1932 Keuruu – 14. lokakuuta 2018 Hyvinkää) oli suomalainen ay-toimitsija ja poliitikko. Uitto toimi SKDL:n ja Vasemmistoliiton kansanedustajana (1975–1983 & 1986–1991) ja kaupunginvaltuutettuna Hyvinkäällä (1965–1996). Ennen eduskuntauraansa, ja sen katkettua hetkeksi 1980-luvulla, Uitto työskenteli Suomen Rakennustyöläisten Liitossa.


title: Pauli Uitto

text: Eduskunnassa Uitto toimi varsinaisena jäsenenä Toisessa lakivaliokunnassa, Eduskunnan palkkavaltuuskunnassa, Suuressa valiokunnassa ja Puolustusvaliokunnassa, jonka varapuheenjohtaja hän oli vuosina 1987–1990. Kotikuntansa Hyvinkään politiikkaan Uitto vaikutti vahvasti toimimalla neljästi (1965–1967, 1972–1976, 1980–1984, 1993–1995) valtuuston toisena ja kerran (1976–1980) ensimmäisenä varapuheenjohtajana.


title: Pauli Uitto

text: Uitto valittiin SKDL:n listoilta presidentin valitsijamieheksi kolmesti vaaleissa 1978, 1982 ja 1988. Hän oli myös puolueensa liittoneuvoston jäsen sekä puheenjohtaja.


title: Pauli Uitto

text: Nuoruudessaan Uitto harrasti aktiivisesti painia. Hyvinkään Pontevaa edustanut työläisurheilija voitti vapaapainin TUL:n mestaruuden vuosina 1957 ja 1958 sarjassa 62 kg. Vuonna 1986 Uitolle myönnettiin Suomen urheilun hopeinen ansiomitali.


title: Pauli Uitto

text: Uitto avioitui vuonna 1958 Ritva Lepoahon kanssa. Pariskunta sai neljä lasta vuosina 1961–1966.


title: Hjalmar Bergström

text: Hjalmar Bergström (19. tammikuuta 1907 – 30. maaliskuuta 2000) oli ruotsalainen hiihtäjä, jonka uran huippuvuodet ajoittuivat 1920- ja 1930-luvuille.


title: Hjalmar Bergström

text: Bergström saavutti urallaan neljä arvokisamitalia. 1929 Zakopanen MM-hiihdoissa Bergström saavutti pronssia 18 kilometrillä. 1933 Innsbruckissa hän voitti viestikultaa ja saavutti 18 kilometrillä hopeaa sekä pronssia 50 kilometrillä. 1936 Garmisch-Partenkirchenin olympialaisissa hän varmisti ruotsalaisten neloisvoiton 50 kilometrillä sijoituttuaan neljänneksi maanmiestensä Elis Wiklundin, Axel Wikströmin ja Nils-Joel Englundin takana.


title: Oksyntes

text: Oksyntes oli kreikkalaisessa mytologiassa Demofonin ja Fylliin poika ja Attikan myyttinen kuningas. Hänellä oli kaksi poikaa, Afeidas ja Thymoites, jotka seurasivat häntä valtaistuimelle.


title: Myöhempien aikojen pyhien liike

text: Myöhempien aikojen pyhien liike () eli mormonismi () on yleisnimitys Joseph Smithin 6. huhtikuuta 1830 Fayettessa, New Yorkin osavaltiossa Yhdysvalloissa perustaman "Kristuksen kirkosta" syntyneille ryhmille. Joseph Smithin perustamasta kirkosta on saanut alkunsa joukko erilaisia kirkkoja ja uskonnollisia yhteisöjä. Niille yhteistä on se, että ne kaikki tunnustavat Smithin Jumalan profeetaksi ja Mormonin kirjan Jumalan sanaksi. Samoin niiden uskontulkinta rakentuu ainakin osittain Smithin kirkon alkuaikoinsa saamille ilmoituksille ja profetioille.


title: Myöhempien aikojen pyhien liike

text: Käsite "mormonismi" voi viitata myös myöhempien aikojen pyhien liikkeeseen laajemmassa merkityksessä, jolloin mukaan tulevat uskonnollisten ulottuvuuksien lisäksi myös sosiaaliset ja kulttuuriset ulottuvuudet. Esimerkiksi mormonistinen musiikki tai mormonistinen elämäntapa kuvailevat sosiaalisia ja kulttuurisia ilmiöitä, joiden taustalla on mormonistinen uskonvakaumus.


title: Myöhempien aikojen pyhien liike

text: Joseph Smithin perustamassa kirkossa tapahtui hajaannusta jo hänen elinaikanaan. Varsinaisesti uskonnollinen liike kuitenkin hajaantui vasta, kun Smith tuli ammutuksi hänen puolustautuessaan vankilaan hyökännyttä kiihtynyttä väkijoukkoa vastaan 27. kesäkuuta 1844. Smith ei ollut jättänyt selkeitä ohjeita kuolemansa varalta, minkä takia hänen johtamassaan liikkeessä puhkesi valtataistelu. Useatkin Smithin läheisistä työtovereista olivat sitä mieltä, että heidän kuului saada liike johtoonsa. Smithin nimittämän kahdentoista apostolin koorumin virkaiältään vanhin, Brigham Young, ja muut paikalla olevat kahdentoista apostolin koorumin vanhimmat, taas olivat sitä mieltä, ettei Smithille pitänyt ensi alkuun etsiä seuraajaa lainkaan, vaan liikkeen johdon tulisi siirtyä apostolien koorumille kollektiivisesti, kunnes kahdentoista apostolin koorumi voi järjestää kirkon presidenttikoorumin uudestaan.


title: Myöhempien aikojen pyhien liike

text: Nykyään myöhempien aikojen pyhien liikkeeseen kuuluvat yhteisöt voidaan jakaa karkeasti kahteen ryhmään: Kalliovuorten pyhiin ja preeria-alueiden pyhiin. Kalliovuorten pyhät tunnustivat Brigham Youngin Smithin seuraajaksi. Young johti pyhien pääosan Kalliovuorille, nykyiseen Utahiin. Nämä pyhät tunnustivat Smithin ilmoituksen moniavioisuudesta aidoksi ja panivat sen toimeen. Näistä ryhmistä ylivoimaisesti suurin on Myöhempien Aikojen Pyhien Jeesuksen Kristuksen Kirkko eli MAP-kirkko. Tämä on myös ainut myöhempien aikojen pyhien yhteisöistä, jolla on käytännön merkitystä Suomessa. Kalliovuorten pyhiin kuuluu myös lukuisia muita ryhmiä, kuten Apostolic United Brethren ja Fundamentalistinen myöhempien aikojen pyhien Jeesuksen Kristuksen kirkko. Suurin osa näistä ryhmistä on nk. fundamentalistimormoneja, jotka eivät tunnusta aidoksi vuoden 1890 Manifestia, jolla MAP-kirkko luopui moniavioisuuden harjoittamisesta. Tämän takia nämä ryhmät jatkavat moniavioisten liittojen solmimista kielloista huolimatta.


title: Myöhempien aikojen pyhien liike

text: Preerioiden pyhät eivät seuranneet Brigham Youngia Kalliovuorille. He jäivät kirkon aiemmille ydinalueille Missouriin, Illinoisiin, Ohioon ja Pennsylvaniaan. He eivät tunnustaneet Youngia Smithin legitiimiksi seuraajaksi kirkon profeettana. Useat niistä kieltäytyivät myös hyväksymästä Smithin loppukauden ilmoituksia, ennen muuta hänen salaisesti käyttöön ottamaansa moniavioisuutta. Jotkut näistä ryhmistä menivät jopa niin pitkälle, että katsoivat Smithin langenneen elämänsä loppuvaiheessa pois Jumalan johdosta, minkä johdosta hänestä oli tullut "langennut profeetta". Preerioiden pyhien ryhmistä suurin on Smithin pojan Joseph Smith III:n ympärille syntynyt Kristuksen yhteisö, entiseltä nimeltään "Reorganisoitu myöhempien aikojen pyhien Jeesuksen Kristuksen kirkko". Myös suuri joukko muita ryhmiä kuuluu preeria-mormoneihin, kuten Church of Jesus Christ of Latter Day Saints (strangiitit).


title: Myöhempien aikojen pyhien liike

text: Myöhempien aikojen pyhien liikkeeseen kuuluu myös ryhmiä, jotka eivät kuulu selkeästi kumpaankaan pääryhmään.


title: Myöhempien aikojen pyhien liike

text: Mormoniliike on levinnyt laajalti eri puolille maailmaa. Utahissa heidän osuutensa väestöstä on noin 58 % (2008), joskin vähenemään päin. Muista Yhdysvaltain osavaltioista heitä on erityisen paljon Idahossa (23 %), Nevadassa (11 %), Oregonissa (5 %), Montanassa (5 %), Wyomingissa (5 %) ja Arizonassa (4 %). Myös Tongan saarivaltiossa osuus on kasvanut väestöön nähden erityisen suureksi. Se on noin 15,5 %. Suomessa mormonikirkkoon kuului vuodenvaihteessa 2007–2008 3 246 jäsentä. Suomen väkiluku oli tuolloin 5 300 484 henkeä, mikä tekee mormonien prosentuaalisesta osuudesta varsin alhaisen, noin 0,06 %.


title: Myöhempien aikojen pyhien liike

text: Mormoneita kehotetaan olemaan juomatta kahvia, teetä tai alkoholia, tai polttamatta tupakkaa. Piristeitä sisältävistä elintarvikkeista he saavat kuitenkin nauttia mm. Coca-Colaa - tämä on tosin jokaisen jäsenen omassa harkintavallassa.


title: Myöhempien aikojen pyhien liike

text: Mormonikirkkoa on kritisoitu rasistisuudesta, koska kirkko kieltäytyi vuoteen 1978 saakka antamasta mustaihoisille pappeutta. Mormonismissa pappeuden valtuus liittyy myös Jumalan antamien siunausten vastaanottamiseen ja pelastuksen täyteyden saavuttamiseen. Vuonna 1978 kirkko ilmoitti kuitenkin saaneensa Jumalalta ilmoituksen, jonka perusteella kaikilla kelvollisilla kirkon jäsenillä oli yhtäläiset oikeudet pappeuteen ja temppelitoimituksiin. Vastauksia kritiikkiin (eng.) http://www.blacklds.org/.


title: Myöhempien aikojen pyhien liike

text: Mormonikirkko hyväksyy jäsenikseen homoja ja lesboja, mutta heidän oletetaan elävän seksuaalisesti pidättyväistä elämää. Kirkko ei hyväksy homoseksuaalisuuden toteuttamista eikä samaa sukupuolta olevien avioliittoja. Kirkko ei myöskään hyväksy avioliiton ulkopuolista seksiä hetero- tai homosuhteissa eikä pornografiaa. Homoseksuaaleilta (samoin myös naimattomilta heteroilta) odotetaan pidättäytymistä seksisuhteista kirkon jäseninä. Näiden sääntöjen toistuva rikkominen voi johtaa jäsenen erottamiseen kirkosta.


title: Myöhempien aikojen pyhien liike

text: Mormonikirkon oma historiankirjoitus ja -kerronta on ristiriidassa historiallisten todisteiden kanssa. Smithsonian instituutti vastaanottaa vuosittain useita kyselyitä liittyen Mormonin Kirjan historiallisuuteen ja he vastaavat standardikirjeellä, jossa todetaan ettei Mormonin Kirjalle ole olemassa tieteellistä näyttöä. Samoin myös National Geopraphic Society vastaa Mormonin kirjaan liittyviin kyselyihin samankaltaisella standardikirjeellä, jossa todetaan ettei mitään Mormonin kirjaa tukevia todisteita ole löydetty vuosikymmenten tutkimuksista huolimatta.


title: Myöhempien aikojen pyhien liike

text: Mormonit noudattavat terveellisiä elintapoja. Mormoniuskonnossa painotetaan hyvää ravintoa ja liikuntaa sekä alkoholin, tupakkatuotteiden, kahvin, teen ja huumeiden käytöstä pidättäytymistä. Mormonit ovat perhekeskeisiä. Utahin osavaltion mormoneilla syövän esiintyvyys on puolet yhdysvaltalaisten keskiarvosta. Mormoninaiset elävät 5,8 vuotta pidempään kuin yhdysvaltalaisnaiset keskimäärin ja mormonimiehet 7,6 vuotta pidempään kuin yhdysvaltalaismiehet keskimäärin.


title: Tom ja Jerry: Raketilla Marsiin

text: Tom ja Jerry: Raketilla Marsiin () on vuonna 2004 julkaistu yhdysvaltalainen animaatioelokuva. Elokuvan ohjasi Bill Kopp, joka toimi myös elokuvan käsikirjoittajana ja ääninäyttelijänä. Pääosaa esittivät Brad Garrett ja Kathryn Fiore.


title: Tom ja Jerry: Raketilla Marsiin

text: Tom ja Jerry aiheuttavat takaa-ajoillaan ja kepposillaan jälleen kaikenlaista tuhoa talossa ja puutarhassa. Lopulta kaksikko päätyy monien kommellusten kautta rakettiin, jota ollaan juuri laukaisemassa tutkimusmatkalle kohti Marsia. Siellä he tapaavat paikallisia asukkaita, jotka ovat valloittamassa maata heidän kommellusta seurauksena. Tom ja Jerry saakin nyt tehtäväkseen pelastaa maapallo jättiläisrobotilta heidän uuden liittolaisensa Peepin kanssa.


title: Dominique Arnold

text: Dominique Arnold (s. 14. syyskuuta 1973 Long Beach, Kalifornia) on yhdysvaltalainen 110 metrin aitajuoksija.


title: Dominique Arnold

text: Arnold voitti vuonna 1996 NCAA-mestaruuden 110 metrin aidoissa. Kolme vuotta myöhemmin hän sijoittui Pan-Amerikan kisoissa neljänneksi ja Yhdysvaltain mestaruuskisoissa viidenneksi. Vuonna 2000 hän voitti hopeaa maansa sisäratojen mestaruuskisoissa, mutta keskeytti Yhdysvaltain olympiakarsintojen finaalissa. Seuraavana vuonna hän oli maansa mestaruuskilpailujen neljäs ja GP-finaalin kolmas ajalla 13,43. Vuonna 2005 hän juoksi Yhdysvaltain mestaruuskisoissa toiseksi ennätysajallaan 13,01. Helsingin MM-kisoissa hän sijoittui neljänneksi. Kauden lopussa hän oli toinen.


title: Dominique Arnold

text: Arnold sijoittui 2006 toiseksi Yhdysvaltain sisäratojen mestaruuskisoissa ajalla 7,51 ja voitti MM-pronssia samana vuonna Moskovan sisäratojen MM-kisoissa. Myöhemmin samana vuonna hän voitti Yhdysvaltain mestaruuden. Seuraavana vuonna hän oli Yhdysvaltain mestaruuskisoissa toinen.


title: Dominique Arnold

text: 11. heinäkuuta 2006 Lausannessa Arnold juoksi 110 metrin aitajuoksussa ennätyksensä ja Yhdysvaltain ennätyksen 12,90 s. Kilpailun voitti Kiinan Liu Xiang maailmanennätysajalla 12,88 s ja myös Arnold alitti Colin Jacksonin ja Liu Xiangin nimissä olleen edellisen maailmanennätyksen 12,91 s. Heinäkuussa 2010 David Oliver alitti Arnoldin Yhdysvaltain ennätyksen juostuaan 12,89 s.


title: Don King

text: Donald "Don" King (s. 20. elokuuta 1931) on yhdysvaltalainen nyrkkeilypromoottori.


title: Don King

text: King on manageroinut uransa aikana useita eri sarjojen maailmanmestareita. Hänen läpimurtonsa nyrkkeilymaailman huippupromoottorien joukkoon oli "Rumble in the Jungle"-niminen ottelu, jossa George Foreman ja Muhammad Ali ottelivat raskaansarjan maailmanmestaruudesta.


title: Don King

text: ESPN:n mukaan King on tehnyt ainakin yhdeksästäkymmenestä nyrkkeilijästä miljonäärejä. Menestyksestään huolimatta King on jakanut mielipiteitä; häntä on syytetty vakuutuspetoksista ja veronkierrosta. Raskaansarjan maailmanmestari Mike Tyson on syyttänyt häntä miljoonien kavaltamisesta.


title: Don King

text: Ennen nyrkkeilyn pariin siirtymistään yliopisto-opintonsa kesken jättänyt King toimi Clevelandissa laittomana vedonvälittäjänä. Vuonna 1954 hän tappoi miehen, joka yritti ryöstää yhden hänen pelipaikoistaan. Oikeus katsoi tapauksen itsepuolustukseksi ja säästi Kingin vankeusrangaistukselta. 13 vuotta tämän jälkeen hänet tuomittiin vankeuteen toisen asteen murhasta. Rikosnimeke muutettiin myöhemmin tapoksi ja King istui 3 vuoden ja 11 kuukauden vankeusrangaistuksen.


title: Don King

text: Nyrkkeilypromoottorina toimimisen King aloitti kotikaupungissaan Clevelandissa. Saatuaan Muhammad Alin hyväntekeväisyysotteluun paikallisen sairaalan hyväksi laulaja Lloyd Princen avustuksella, lähti hänen uransa voimakkaaseen nousuun. Kingillä ei kuitenkaan ollut liiemmin kokemusta nyrkkeilymaailmasta, minkä johdosta hän ryhtyi yhteistyöhön kokeneemman Don Elbaumin kanssa.


title: Don King

text: Kingin ensimmäinen suuri ottelu oli George Foremanin ja Ken Nortonin välisen raskaansarjan maailmanmestaruusottelun järjestäminen vuonna 1973. Hänen läpimurtonsa suurien otteluiden järjestäjänä oli kuitenkin Foremanin ja Muhammad Alin välillä käyty raskaansarjan maailmanmestaruusottelu, joka tunnetaan nimellä "Rumble in the Jungle". King lupasi molemmille ottelijoille ennätykselliset viisi miljoonaa dollaria (urheiluhistorian suurin yksittäinen palkkio siihen asti), mikäli he suostuisivat otteluun. Koska Kingillä ei kuitenkaan ollut kyseistä summaa, joutui hän turvautumaan ulkopuoliseen rahoittajaan taatakseen ottelijoiden palkkiot. Zairen presidentti Mobutu Sese Seko suostui takaamaan ottelun rahoituksen sillä ehdolla, että kamppailu käytäisiin hänen maassaan. Zairen johtajan lopullinen panos ottelun järjestämiseen oli 11,4 miljoonaa dollaria.


title: Don King

text: Vuonna 1975 vastaavanlainen suurtapahtuma oli Alin ja Joe Frazierin kohtaaminen Filippiinien Manilassa, "Thrilla in Manila". Alin ottelupalkkio oli 4,5 miljoonaa ja Frazierin 3,5 miljoonaa dollaria. Ottelupaikaksi promoottori Don King harkitsi pitkään Egyptin Kairossa sijainnutta Nasser-stadionia, mutta lopulta kamppailu päätettiin käydä Filippiineillä Manilassa Araneta Coliseumilla. Maan presidentti Ferdinand Marcos oli kampanjoinut merkittävästi ottelun puolesta, koska halusi kääntää huomion pois maansa sisäisestä kuohunnasta. Kun presidentin vaimolta Imelda Marcosilta kysyttiin vuosia myöhemmin, oliko Ferdinand Marcos maksanut lahjuksia ottelun saamiseksi maahansa, hän totesi väitteen perättömäksi.


title: Don King

text: Suuren mittakaavan otteluiden järjestämisen lisäksi King kokosi 1970-luvulla oman tallinsa nimiin nimekkään joukon tuon ajan huippunyrkkeilijöitä kuten Larry Holmes, Wilfred Benitez, Roberto Duran, Salvador Sanchez, Wilfredo Gómez ja Alexis Arguello. Seuraavina vuosikymmeninä hänen haaviinsa tarttui lisää aikojensa ehdottomia huippunimiä kuten Mike Tyson, Evander Holyfield, Julio César Chávez, Aaron Pryor, Bernard Hopkins, Ricardo Lopez, Felix Trinidad, Terry Norris, Carlos Zarate, Azumah Nelson, Andrzej Gołota, Mike McCallum ja Meldrick Taylor.


title: Hellä Meltti

text: Martta Hellä Meltti (vuoteen 1922 Forsström, 22. heinäkuuta 1903 Helsinki – 18. marraskuuta 1979 Helsinki) oli suomalainen poliitikko, joka toimi muun muassa SKDL:n kansanedustajana (1961–1962), Suomen Naisten Demokraattisen Liiton puheenjohtajana sekä kaupunginvaltuutettuna Kotkassa ja Helsingissä.


title: Hellä Meltti

text: Meltti työskenteli 1920-luvun alusta lähtien muun muassa sihteerinä asianajotoimistossa, Sosialidemokraattisen raittiusliiton toimistoapulaisena, Valkeakosken ja Kotkan työväenopistojen liikunnanopettajana sekä paperikaupan pääkirjanpitäjänä.


title: Hellä Meltti

text: Meltti toimi lukuisissa järjestöissä. Hän oli SKDL:n liittoneuvoston ja -toimikunnan, Sosiaalihygieenisen yhdistyksen johtokunnan, Helsingin teatterisäätiön ja osuusliike Elannon edustajiston, Sydäntautiliiton liittoneuvoston, Naisten kansainvälisen demokraattisen liiton neuvoston ja Suomen Rauhanpuolustajien keskustoimikunnan jäsen.


title: Hellä Meltti

text: Hellä Meltin aviomies oli kansanedustaja ja maaherra Väinö Meltti.


title: Tapio (täsmennyssivu)

text: Tapio voi tarkoittaa seuraavia:


title: Tomi Traktori

text:
Tomi Traktori () on Contender Groupin tuottama brittiläinen lastenohjelma, jossa seurataan sarjan päähahmon Tomin elämää maatilalla, kun hän auttaa Viiviä ja Mattia päivän askareissa. Ohjelmasarja on julkaistu Suomessa 10 DVD-levyn ja VHS-kasetin sarjana. Jokainen julkaisun levy sisältää viisi jaksoa - julkaisulta on jätetty pois kummankin tuotantokauden viimeinen, 26. jakso.
Suomenkieliset äänet:


title: Miguel Ángel Lotina

text: Miguel Ángel Lotina (s. 18. kesäkuuta 1957 Meñaka, Biskaja, Espanja) on espanjalainen jalkapallovalmentaja.


title: Miguel Ángel Lotina

text: Lotina on tehnyt pitkän valmennusuran Espanjassa, suurimpana kruununa on Copa del Reyn voitto 2006 Espanyolin peräsimessä. Kaudella 2006–2007 Lotina sai kyseenalaisen kunnian, kun hänen valmentamansa perinteikäs baskiseura Real Sociedad putosi Primera Divisiónista Segundaan. Kesällä 2007 Lotina siirtyi alavireisesti viime vuosina esiintyneen Deportivo de La Coruñan päävalmentajaksi. Lotinasta toivottiin Deportivon suunnan kääntäjää, mutta toisin kävi. Seura jatkoi flegmaattisia peliesityksiään ja sijoittui Lotinan alaisuudessa parhaimmillaan seitsemänneksi kaudella 2007/08. Lotina sai vaikeuksista huolimatta seurajohdolta luottoa ja jatkoi tehtävissään myös läpi äärimmäisen vaikean kauden 2010/11. Loppuun asti putoamista vastaan taistellut Deportivo joutui pettymään ja putosi Segundaan 20 pääsarjakauden jälkeen. Kauden jälkeen Lotina jätti tehtävänsä Deportivon valmentajana.


title: Miguel Ángel Lotina

text: Maaliskuun puolivälissä 2012 Lotinasta tuli sarjapaikkansa puolesta taistelevan Villarrealin päävalmentaja. Hän ei onnistunut pelastamaan Villarrealia, vaan seuran putoaminen varmistui viimeisellä kierroksella Club Atlético de Madridille kärsityn tappion myötä.


title: Miguel Ángel Lotina

text: Joulukuun lopussa 2013 Lotinasta tuli kyproslaisseura AC Omonian päävalmentaja. Lotinan johdolla Omonia voitti vain yhden ottelun ja seura erotti hänet 37 päivän urakan jälkeen helmikuun alussa 2014.


title: Javier Irureta

text: Javier Iruretagoyena Amiano (s. 1. huhtikuuta 1948 Irun, Guipúzcoa, Espanja) on baskijalkapallovalmentaja ja entinen hyökkääjä.


title: Javier Irureta

text: Irureta pelasi uransa huippuvuodet Club Atlético de Madridissa 1970-luvulla. Yhdessä Adelardon, Luis Aragonésin ja José Eulogio Gáraten kanssa Irureta oli johdattamassa Atlético Madridia menestykseen, joka huipentui Intercontinental Cupin voittoon 1974. Loppuottelussa Atlético kaatoi argentiinalaisen suurseuran Independienten. Atlético oli edennyt Euroopan cupin loppuotteluun, jossa se oli hävinnyt Bayern Münchenille. Saksalaisseura kuitenkin kieltäytyi paikasta Intercontinental Cupissa ja näin ollen Atlético pääsi mukaan.


title: Javier Irureta

text: Irureta pelasi myös baskiseura Athletic Bilbaossa vuosina 1975–1980. Hän oli mukana joukkueessa, joka eteni loppuotteluun sekä Copa del Reyssä että UEFA Cupissa vuonna 1977. Irureta päätti uransa punavalkoisissa 1980.


title: Javier Irureta

text: Espanjan maajoukkueessa Irureta esiintyi kuusi kertaa, mutta aikana, jolloin Espanjan ei selviytynyt arvoturnauksiin. Hän pelasi myös yhden ottelun Baskimaan maajoukkueessa.Irureta on saavuttanut menestystä myös valmentajana. Hän aloitti pienissä espanjalaisseuroissa 1980-luvun puolivälissä toimien pitkään muun muassa Real Oviedon päävalmentajana johdattaen joukkueen Primera Divisiónissa parhaimmillaan kuudenneksi ja UEFA Cupin karsintoihin 1991.


title: Javier Irureta

text: Hän on ainoana valmentajana valmentanut kumpaakin suurta baskiseuraa, Athletic Bilbaoa sekä Real Sociedadia. Kaudella 1997–1998 Irureta toimi Celta Vigon päävalmentajana ja johdatti seuran sarjassa sijalle kuusi. "Don Balón"- ja "El País" -lehdet valitsivat tuolloin Iruretan vuoden valmentajaksi Espanjassa.


title: Javier Irureta

text: Suurimmat menestysvuodet valmentajana Irureta koki RC Deportivo de La Coruñassa. Hän tuli seuran päävalmentajaksi 1998 ja luotasi seuran heti ensimmäisellä kaudellaan Espanjan pääsarjamestariksi. Mestaruus oli ensimmäinen Deportivo La Coruñan seurahistoriassa. Iruretan aika Deportivossa oli muutoinkin menestyksekästä. Seura oli sarjassa toisena 2001 ja 2002 sekä kolmantena 2003 ja 2004. Mestarien liigassa Irureta luotsasi Deportivon puolivälieriin 2001 ja 2002 sekä aina välieriin saakka 2004, jolloin tuleva mestari FC Porto voitti Deportivon yhteismaalein 0–1. Iruretan unelman kohtaloksi koitui Derlein iskemä rangaistuspotkumaali Riazorilla.


title: Javier Irureta

text: Irureta jätti Deportivon kauden 2004–2005 päätteeksi. Hän piti välivuoden valmentamisesta, kunnes palasi kesällä 2006 kentän laidalle Real Betis Balompién päävalmentajaksi. Kausi alkoi sevillalaisseuran osalta kehnosti ja joulukuun lopulla Irureta erosi tehtävistään. Hänen alaisuudessaan Betis voitti ainoastaan kolme ottelua viidestätoista pelatusta.


title: Javier Irureta

text: Irureta palasi valmennustehtäviin tammikuussa 2008, kun hänestä tuli Real Zaragozan päävalmentaja. Irureta korvasi tehtävässä Ander Garitanon, joka erosi henkilökohtaisten syiden vuoksi. Garitano oli toiminut tehtävissä vain viikon verran korvattuaan erotetun Víctor Fernándezin.  Iruretan pesti kriisiin ajautuneessa Real Zaragozassa jäi lyhyeksi, sillä hän erosi maaliskuun alussa Zaragozan hävittyä neljä perättäistä ottelua.


title: Ananke (mytologia)

text: Ananke () oli kreikkalaisessa mytologiassa välttämättömyyden jumalatar, väistämättömän pakon ja kohtalon henkilöitymä. Roomalaisessa mytologiassa hänet tunnettiin nimellä Necessitas. Anake oli myös yksi elementeistä, protogenos, mutta häntä harvoin palvottiin ennen orfilaisuutta.


title: Ananke (mytologia)

text: Ananken jälkeläisistä mainitaan eri lähteissä moirat, Khaos, Aither, Fanes ja Erebos.


title: Ananke

text: Ananke viittaa seuraaviin asioihin:


title: Pienlainayhdistys

text: Suomen Pienlainayhdistys ry oli 2007-2013 valtakunnallisesti toiminut yhdistys, jonka päätavoitteena oli kehittää hyvää luotonantotapaa.


title: Pienlainayhdistys

text: Vuonna 2007 hallituksen puheenjohtajana toimi Jorma Jokela. 19. elokuuta 2008 lähtien yhdistyksen toiminnanjohtaja toimi Kari Kuusisto.


title: Pienlainayhdistys

text: Yhdistys perustettiin tarpeesta lisätä kuluttajien ja eri sidosryhmien tietoutta pienlainatoiminnasta sekä halusta edistää pienlainayhteisöjen toimintaedellytyksiä. Yhdistyksen tehtäviä ovat myös yhteiskuntasuhteiden hoitaminen sekä alan yleisen arvostuksen lisääminen.


title: Pienlainayhdistys

text: Yhdistykseen kohdistui kritiikkiä, koska kaikki suurimmat pikavippialan yrittäjät eivät siihen liittyneet. Kriitikoiden mukaan alan itsesääntelymekanismi ylilyöntitapauksissa ei toiminut, mikäli merkittävä osa alan yrittäjistä ei järjestäytynyt.


title: Pienlainayhdistys

text: Pienlainayhdistys lopetti toimintansa 2013. Toiminnanjohtaja Kuusiston mukaan pikavippien tarina oli loppu. Taustalla oli lakimuutos, jonka nähtiin vaikeuttavan pienlainojen myöntämistä huomattavasti.


title: Linus Thörnblad

text: Linus Thörnblad (s. 6. maaliskuuta 1985 Lund) on ruotsalainen korkeushyppääjä.


title: Linus Thörnblad

text: Thörnblad voitti 2002 Ruotsin lukioiden mestaruuden, mutta karsiutui samana vuonna Kingstonin nuorten MM-kisoissa tuloksella 215. Vuonna 2003 hän voitti pronssia Tampereen nuorten EM-kisoissa tuloksella 223. Vuotta myöhemmin hän sijoittui Grosseton nuorten MM-kisoissa neljänneksi hypättyään 221, mutta karsiutui samana vuonna Ateenan olympialaisissa. Vuonna 2005 hän voitti Ruotsin sisäratojen mestaruuden ja karsiutui Madridin sisäratojen EM-kisoissa. Seuraavana vuonna hän voitti Ruotsin sisäratojen mestaruuden ja pronssia Moskovan sisäratojen MM-kisoissa tuloksella 233. Samana vuonna hän voitti Euroopan cupin ykkösliigan ja hyppäsi neljänneksi Göteborgin EM-kisoissa tuloksella 234. Kauden lopuksi hän voitti .


title: Linus Thörnblad

text: Vuonna 2007 Thörnblad voitti hopeaa Birminghamin sisäratojen EM-kisoissa tuloksella 232. Lisäksi hän oli viidestoista Osakan MM-kisoissa ja kolmas . Hän karsiutui loppukilpailusta Pekingin olympialaisissa 2008 ja Torinon EM-hallikisoissa 2009. Saman vuoden Berliinin MM-kilpailuissa hän sijoittui viidenneksi tuloksella 223. Barcelonan EM-kisoissa 2010 hän oli neljäs hypättyään 229.


title: Linus Thörnblad

text: Thörnblad ilmoitti huhtikuussa 2012 lopettavansa uransa.


title: Kallo (Kittilä)

text: Kallon kylä sijaitsee Kittilän kunnassa. Kylän nimi juontaa juurensa 1600-luvun alkuun, jolloin ensimmäiset suomalaiset saapuivat vanhaan saamelaisten asuinpaikan sijoille. Perimätiedon mukaan eräällä kalareissulla järvellä verkkoon tarttui pääkallo, jonka mukaan järvi nimettiin Kallojärveksi ja kylä nimettiin Kalloksi. Kylä kehittyi Syväjärven ympärille, jossa oli suotuisammat viljelys- ja rakennusmaat. Kallon ympäristössä harjoitettiin metsäpeuran pyyntiä pitkälle 1700-luvulle, jolloin peurakannan huvettua poronhoito rupesi korvaamaan sitä elinkeinona. Kallon Porttijärven lähellä on yhä edelleen nähtävissä jälkiä vanhoista peuranpyyntikuopista. Mäntyvaarassa on poroerotuspaikka, joka on ollut vilkkaassa käytössä halki vuosikymmenten. Nykyään kylän tunnetuimpia nähtävyyksiä on Kivijärvi-Pikku Kivijärven alue, joka on kuuluisa hienosta linnustostaan. Kylän läpi kulkevan harjun eli Tievan päältä on näköalat ympäröivään järvimaisemaan sekä Ylläs- ja Lainiotuntureille.


title: Kallo (Kittilä)

text: Kallon kylä säilyi yhtenä harvoista kylistä Lapin sodassa, kun saksalaiset eivät ehtineet sitä polttamaan. Saksalaiset perääntyivät valtateitä 78 ja 79 kohti Norjaa. Kallon huonot tiet ja Lainiojoelta räjäytetty silta estivät saksalaisten sinne saapumisen. Sitä ennen Kallon väki oli evakuoitu Ruotsiin niin kuin koko Länsi-Lapin väestö.


title: Kallo (Kittilä)

text: Kylän väki oli 1970-luvun alkuun asti pääasiassa pienviljelijöitä ja metsureita. Sen jälkeen maaseudun rakennemuutos koetteli kovalla kädellä Kalloa ja nuoriso muutti työn perässä muualle. Nyt suurin osa väestä käy töissä Kittilässä, Yllästunturin ja Sirkan kylässä Levin matkailualalla tai rakennustöissä. Kylässä on yhä jäljellä 1 kauppa, josta myös postipalvelut hoidetaan.


title: Kallo (Kittilä)

text: Kallon kylä on elänyt pitkälti oman urheiluseuransa kautta, Kallovaaran Urheilijat, jossa 1960-luvulla oli maineikkaita hiihtäjiä. Hiihtäjistä mainittakoon Eero Heikkilä ja Veikko Poikela, jotka saavuttivat mainetta myös Pohjolan kisoissa Murmanskissa 1965 ja 1966. 1980-luvulla kylän yhteishenkeä oli luomassa jääkiekkojoukkue, jonka kantavana voimana on aina pidetty Pekka Keskitaloa. Jääkiekkoilijoista maineikkammat olivat Sakari ja Reijo Taskila, Tapani ja Risto Poikela, Rauno ja Arto Nevalainen, Pasi Heikkilä, Arto Viuhkola sekä Kimmo Kallojärvi. Vuonna 1983 joukkue voitti TUL:n Lapin piirin jääkiekkomestaruuden. Kylän nuorison muuttaessa yhä enenevässä määrin työn perässä suurempiin asutuskeskuksiin jääkiekkotoiminta pikkuhiljaa hiipui. Yhä edelleen vanha joukkue pitää perinnettä yllä järjestämällä joka maaliskuu jääkiekkopelin kylässä, johon kokoontuu vanhoja kyläläisiä eri puolilta Suomea Kalloon urheilemaan, hauskanpitoon ja vanhoja muistelemaan. Näin kylä jatkaa elämäänsä ihmisten muistoissa ympäri Suomen ja Kallossa yhä asuvat saavat kaipaamaansa ohjelmaa.


title: Kallo (Kittilä)

text: Kallossa on perinteisesti ollut muusikkoja, kuten Esko Kivijärvi ja Elsi Jauhojärvi. Kuuluisa on myös kuvataiteilija Arto Kallojärvi, jonka maalaukset ovat löytäneet tiensä keräilijöiden olohuoneisiin Amerikkaa ja Japania myöten. Muualle muuttaneet kallolaiset ovat saavuttaneet menestystä eri elämän aloilla, kuten Lapin Yliopiston lehtoreina ja professorina (Seija Keskitalo-Foley) sekä urheilussa erityisesti voimanoston kilpailuissa (Tahvo Jauhojärvi) sekä suunnistuksessa (Sakari Taskila).


title: Jevgeni Lebedev

text: Jevgeni Andrejevitš Lebedev (, s. 19. helmikuuta 1981) on venäläinen 400 metrin juoksija.


title: Jevgeni Lebedev

text: Lebedev karsiutui 2002 Wienin sisäratojen EM-kisoissa 400 metrin alkuerissä ajalla 47,39. Myöhemmin samana vuonna hän karsiutui Münchenin EM-kisoissa alkuerissä ajalla 47,08. Moskovan sisäratojen MM-kisoissa 2006 hän oli mukana Venäjän joukkueessa, joka voitti MM-pronssia 4 x 400 metrin viestijuoksussa.


title: Tuulevi Mattila

text: Tuulevi Mattila (s. 15. elokuuta 1946) on suomalainen iskelmälaulaja ja tanssitaiteilija. Hänen laulajanuransa ajoittuu 1960-luvun alkupuolelle. Hänen ensimmäinen levytyksensä oli "Isän ja äidin tango" vuonna 1961. Kaikkiaan häneltä tuli 14 levytystä, joista osa oli joululauluja ja lastenlauluja. Vuonna 1963 hän osallistui Eurovision laulukilpailun Suomen karsintaan kappaleella "Pimpula vei". Hän lopetti 17-vuotiaana levylaulajan uransa saatuaan kiinnityksen Helsingin kaupunginteatteriin musikaaliin. Varsinaisen elämäntyönsä hän teki tanssitaiteilijana teatterissa, tanssipedagogina ja joogaohjaajana.


title: Tuulevi Mattila

text: Tuulevi Mattila muistetaan myös palkitusta Coral-pesuaineen televisiomainoksesta, jossa hän tanssi Ior Bockin kanssa värikkäissä vaihtuvissa vaatteissa.


title: Tuulevi Mattila

text: Tuulevi Mattilan isä oli kansanedustaja ja kilpa-autoilija Leo Mattila. Hänen velipuolensa on jalkapalloilija Lasse Mattila.


title: Annikki Setälä

text: Annikki Setälä (29. heinäkuuta 1900 Helsinki – 10. helmikuuta 1970 Rovaniemi) oli suomalainen lasten- ja nuortenkirjailija.


title: Annikki Setälä

text: Setälän vanhemmat olivat valtioneuvos ja suomen kielen tutkija E. N. Setälä ja kirjailija Helmi Krohn. Setälä kirjoitti ylioppilaaksi Helsingin Suomalaisesta Yhteiskoulusta vuonna 1918 ja filosofian kandidaatiksi Helsingin yliopistosta 1938. Hän teki opintomatkoja Saksaan 1947–1949 ja Yhdysvaltoihin 1953. Setälä toimi kieltenopettajana Rovaniemellä ja Ivalossa vuosina 1950–1966 ja oli Lapin maakuntaradion ohjelmapäällikkö 1951–1956.


title: Annikki Setälä

text: Setälän kirjallinen tuotanto koostuu lasten- ja nuortenkirjoista, joissa käsiteltiin usein luontoon liittyviä aiheita. Hän kirjoitti myös lastennäytelmiä ja ylläpiti omaa nukketeatteria Lapissa 1940–1960-luvuilla.


title: Annikki Setälä

text: Setälä oli naimisissa metsänhoitaja Jarl Sundqvistin kanssa 1921–1958. Liitto päättyi eroon. Heidän esikoisensa oli toimittaja Anna-Liisa Rekola.


title: Annikki Setälä

text: Lähde


title: Birthe Wingren

text: Birthe Wingren (s. 1967 Basel, Sveitsi) on suomalainen näyttelijä. Hän on näytellyt Suomen ruotsinkielisissä teattereissa keskeisiä rooleja kuten "My Fair Ladyn" Eliza Doolittle (Svenska Teatern 2003), "Evitan" Eva Perón (Åbo Svenska Teater 2008) ja Cabaret’n Sally Bowles (Svenska Teatern 2011). Hän teki Helsingin Svenskanissa Ulrikan roolin Benny Anderssonin ja Björn Ulvaeuksen musikaalissa "Kristina från Duvemåla" 2012 ja näytteli saman roolin Göteborgin oopperan tuotannossa syksyllä 2014.


title: Birthe Wingren

text: Valkokankaalla Wingren on nähty muun muassa elokuvan Colorado Avenue (2007) pääosassa. Hänen äänensä on tuttu piirroselokuvista Viidakkovekara Juuso elokuvasankarina, Rokkikukko ja Peppi Pitkätossu.


title: Birthe Wingren

text: Wingren on naimisissa näyttelijä Ville Virtasen kanssa, jonka kanssa hänellä on myös tytär[3] ja he asuvat Ruotsissa.


title: Maria Paaso

text: Maria Sofia Paaso (ent. Laine, sukunimi esiintyi myös muodossa Paaso-Laine) (13. marraskuuta 1868 Ii – 5. toukokuuta 1945 Helsinki) oli ompelija ja sosialidemokraattinen kansanedustaja.


title: Maria Paaso

text: Paason vanhemmat olivat laivuri Juho Olavinpoika Paaso (4.1.1840 – 26.12.1921) ja Liisa Matintytär Palukka (2.7.1845 – 13.9.1884), jotka vihittiin 10.11.1867 Iissä.


title: Maria Paaso

text: Perheessä oli 12 lasta, joista Maria oli vanhin. Isänsä laivamatkoilla mukana työssä ollessaan hän oli oppinut ruotsia, josta oli myöhemmin hyötyä palveluspaikkaa hakiessa. Äiti kuoli nuorimman lapsen syntyessä, jolloin 14-vuotias Paaso joutui keskeyttämään kansakoulun ja muuttamaan Helsinkiin, jossa hän työskenteli aluksi palvelijattarena. Käytyään ompelukurssin ja teollisuuskoulun hän ryhtyi ompelijaksi.


title: Maria Paaso

text: Paaso toimi puhujana työväenliikkeen ja raittiusliikkeen tilaisuuksissa ja oli Sosialidememokraattisen naisliiton sihteerinä 1900–1902 sekä ohjaajana Ihanneliiton kursseilla ja Sosialidememokraattisen raittiusliiton lastenosastoissa. Sortovuosien aikana Paaso joutui siirtymään Ruotsiin, jossa hän oleskeli vuosina 1903–1905.


title: Maria Paaso

text: Paaso oli SDP:n kansanedustajana ensimmäisessä eduskunnassa 1907–1908 edustaen Hämeen läänin eteläistä vaalipiiriä. Hän oli myös Sosialidememokraattisen työläisnaisliiton liittotoimikunnan jäsen ja Sosialidememokraattisen raittiusliiton liittotoimikunnan jäsen. Paason kansanedustajaura jäi lyhyeksi poliittisten riitojen vuoksi ja myös siksi, että Paaso käytti itseompelemiaan näyttäviä, yläluokkaisia pukuja, joita pidettiin työväenliikkeen edustajalle sopimattomina. Hän käytti usein punaista puseroa, kun muilla naiskansanedustajilla oli yleensä musta puku.


title: Maria Paaso

text: Paaso jatkoi työtään Naisliiton luennoitsijana ja joutui uuden Seynin sortokauden aikana taas siirtymään kolmeksi vuodeksi Ruotsiin. Suomen sisällissodan aikana Paaso toimi punaisten elintarvikelautakunnassa ja pakeni sodan lähestyessä loppuaan ensin Kotkaan ja sitten Viipuriin. Hän oli vangittuna Hämeenlinnan vankileirillä, josta vapautui kesällä 1918. Oltuaan joitakin vuosia Työväen Raittiusliiton lastenosastojen ohjaajana Paaso perusti paperikaupan Helsinkiin. Kauppa teki kuitenkin lopulta konkurssin, ja Paaso eli lopun elämäänsä poikansa taloudellisen tuen varassa.


title: Maria Paaso

text: Paaso oli naimisissa vuodesta 1889 muurari Filip Laineen kanssa. Perheessä oli kolme lasta, poika Yrjö, tytär Laina ja tytär Eine. Tyttäristä Lainasta ja Einestä tuli tunnettuja näyttelijöitä ja Yrjöstä kansakoulunopetteja sekä työväenliikkeen historioitsija. Aviomiehen alkoholin käyttö ja Marian poliittinen toiminta johtivat asumuseroon 1900-luvun alussa, mutta varsinaisen avioeron hän otti vasta 1917.


title: David Tua

text: David Tua (oikealta nimeltään Mafaufau Tavita Lio Mafaufau Sanerivi Talimatasi, s. 21. marraskuuta 1972 Apia, Länsi-Samoa) on samoalainen raskaan sarjan ammattilaisnyrkkeilijä.


title: David Tua

text: Tuan perhe muutti Uuteen-Seelantiin hänen ollessaan kymmenen vuoden ikäinen. Amatöörinä Tua edusti Uutta-Seelantia ja saavutti pronssimitalin sekä 1991 Sydneyn MM-kisoissa että 1992 Barcelonan olympialaisissa. Ammattilaiseksi hän ryhtyi vuoden 1992 joulukuussa. Ensimmäisessä ottelussaan hän tyrmäsi Ron Humesin ensimmäisessä erässä. 27:stä ensimmäisestä ammattilaisottelustaan hän voitti 23 ennen täyttä aikaa. 15. maaliskuuta 1996 hän otteli John Ruizia vastaan WBC-liiton ("World Boxing Council") international-tittelistä ja voitti kamppailun ensimmäisen erän tyrmäyksellä kun ottelua oli kulunut vain 19 sekuntia. Hän puolusti titteliään voitokkaasti Darroll Wilsonia (KO 1), David Izonia (TKO 12) ja Oleg Maskajevia (TKO 11) vastaan, mutta hävisi Ike Ibeabuchille täydet erät kestäneen ottelun kaikin tuomariäänin.


title: David Tua

text: 19. joulukuuta 1998 Tua kohtasi Hasim Rahmanin ottelussa, jossa panoksena oli Yhdysvaltain raskaansarjan mestaruus sekä IBF-liiton ("International Boxing Federation") intercontinental-titteli. Rahman hallitsi ottelua lähes loppuun saakka, mutta lopulta Tua heikensi hänet voimakkailla iskuillaan ja voitti ottelun kymmenennessä erässä teknisellä tyrmäyksellä. Hän puolusti titteliään tyrmäämällä Gary Bellin ja Obed Sullivanin ensimmäisessä erässä, ja ottelu Robert Danielsiakin vastaan päättyi jo kolmannessa erässä.


title: David Tua

text: Seuraavaksi Tua pääsi iskemään maailmanmestaruudesta. Las Vegasin Mandalay Bay Resort & Casinolla 11. marraskuuta vuonna 2000 Lennox Lewisiä vastaan käydyssä ottelussa panoksena oli WBC-, IBF- ja IBO-liittojen tunnustama maailmanmestaruus. Huomattavasti entisistä mitoistaan lihavoitunut Tua oli jatkuvasti altavastaajan asemassa, mutta kesti kuitenkin täydet erät. Lewis voitti ottelun kaikin tuomariäänin. Seuraavan vuoden keväällä Tua oli mukana moniosaisessa IBF-liiton haastajakamppailussa Danell Nicholsonia ja Chris Byrdiä vastaan. Nicholsonin hän tyrmäsi kuudennessa erässä ja sai samalla nimiinsä jälleen USA:n mestaruuden, mutta hävisi Byrdille 12 erää kestäneen kamppailun kaikin tuomariäänin. Vuonna 2002 hän tyrmäsi lupaavan Fres Oquendon 30 sekunnin ottelun jälkeen ja sai nimiinsä Pohjois-Amerikan mestaruuden. Maaliskuussa 2003 hän kohtasi IBF-liiton haastajaottelussa Hasim Rahmanin, ja täydet erät kestänyt ottelu päättyi ratkaisemattomaan. Tämän jälkeen Tua ajautui erimielisyyksiin promoottorien kanssa eikä otellut lainkaan yli kahteen vuoteen.


title: David Tua

text: Tua palasi kehiin 31. maaliskuuta 2005 teknisellä tyrmäysvoitolla Talmage Griffisistä, ja on sittemmin jatkanut tapojensa mukaan kovaiskuisena ottelijana. Viimeisimmästä seitsemästä ottelustaan hän on voittanut viisi ennen täyttä aikaa. Hän on myös pudottanut painoaan useilla kilogrammoilla tuhdimmista päivistään. Viimeisessä ottelussaan Tua kukisti tulokas Cerrone Foxin, kun ottelua oltiin käyty vasta alle kaksi erää. Tuaa ei ole tyrmätty kertaakaan hänen pitkällä urallaan.


title: David Tua

text: Seuraavan kerran Tua otteli 3. lokakuuta 2009. Kamppailussa hän kohtasi urallaan kerran hävinneen Shane Cameronin.


title: Maria Raunio

text: Maria Raunio (o.s. Saarinen) (26. toukokuuta 1872 Keuruu – 3. syyskuuta 1911 Astoria, Oregon, Yhdysvallat) oli ompelija ja sosialidemokraattien puhuja ja kansanedustaja.


title: Maria Raunio

text: Raunion vanhemmat olivat räätäli Erland Saarinen ja Kristiina Hellén. Hän kävi kansakoulun ja työskenteli sitten ompelijana Keuruulla ja Tampereella. Raunio oli naimisissa vuodesta 1895 maalari Kaarle Kustaa (Kalle) Flintan (myöh. Raunio) kanssa ja perheeseen syntyi seitsemän lasta. Maria Raunio osallistui yhdessä miehensä kanssa aktiivisesti Keuruulle 1899 perustetun työväenyhdistyksen toimintaan.


title: Maria Raunio

text: Vuonna 1904 Kalle Raunio lähti yllättäen Yhdysvaltoihin ja Maria lapsineen jäi Suomeen osittain köyhäinavun varaan. Vuoden 1905 suurlakon jälkeen Maria Raunio alkoi toimia politiikassa lasten jäädessä Keuruulle isovanhempien hoitoon. Raunio toimi Tampereella Kansan lehden konttorin työntekijänä ja oli myös Keski-Suomen sosiaalidemokraattisen piirin puhujana ja agitaattorina.


title: Maria Raunio

text: Kalle Raunion kuoltua leskeksi jäänyt Maria Raunio oli SDP:n kansanedustajana 1907–1909 edustaen Vaasan läänin itäistä vaalipiiriä. Vuoden 1910 eduskuntavaalien edellä Raunio syrjäytettiin ehdokaslistalta puolueen sisäisten linjaerimielisyyksien takia. Hän lähti sen jälkeen siirtolaisena Yhdysvaltoihin jossa hän meni uudelleen naimisiin nahkuri Aaltosen kanssa. Maria toimi työväenliikkeen agitaattorina ja "Toveritar"-lehden toimittajana vajaan vuoden ajan ennen kuin teki itsemurhan syyskuun alussa 1911.


title: Maria Raunio

text: Maria Raunio oli vuonna 1889 17-vuotiaana mallina taiteilija Akseli Gallen-Kallelan maalatessa "Tyttö Keuruun vanhassa kirkossa" -nimistä tauluaan.


title: Erkki Kuokkanen

text: Erkki Veikko Kuokkanen (5. joulukuuta 1887 Kuopio – 6. maaliskuuta 1956 Mikkeli) oli kihlakunnantuomari, Mikkelin pormestari ja sisäasiainministeri 1930-luvun alussa. Hän oli myös kokoomuksen kansanedustajana 1920- ja 1930-lukujen vaihteessa.


title: Erkki Kuokkanen

text: Kuokkasen vanhemmat olivat kansakoulunopettaja, kamreeri ja päätoimittaja August Kuokkanen ja Olga Maria Hacklin. Hän pääsi ylioppilaaksi 1906, suoritti oikeustutkinnon 1910 ja sai varatuomarin arvon 1913. Uransa alkuvuosina Kuokkanen oli Mikkelissä asianajotoimiston asianajajana 1910–1916, Mikkelin kaupunginviskaalina 1912 ja Mikkelin läänin kutsuntatoimiston sihteerinä 1918. Hän oli välillä Viipurin hovioikeudessa kanslistina 1918–1919 sekä notaarina 1919. Kuokkanen palasi Mikkeliin ja toimi siellä Mikkelin läänin läänintoimiston sihteerinä 1919–1923, Mikkelin asianajotoimiston omistajana 1919–1926 ja Mikkelin raastuvanoikeuden pormestarina 1926–1933. Viimeksi Kuokkanen oli tuomarina Mäntyharjun tuomiokunnassa 1933–1935 ja Mikkelin tuomiokunnassa 1935–1956.


title: Erkki Kuokkanen

text: Kuokkanen oli kokoomuksen kansanedustajana 1927–1933 edustaen Mikkelin läänin vaalipiiriä. Kuokkanen oli tällöin myös eduskunnan laki- ja talousvaliokunnan puheenjohtajana 1931 ja perustuslakivaliokunnan puheenjohtajana 1929–1930. Hän toimi sisäasiainministerinä Svinhufvudin II hallituksessa 1930–1931 ja oli presidentin valitsijamiehenä vuosien 1937, 1940 ja 1943 presidentinvaaleissa. Kuokkanen oli mukana kunnallispolitiikassa Mikkelin kaupunginvaltuuston puheenjohtajana, kaupunginhallituksen jäsenenä ja kaupunginjohtajan varamiehenä.


title: Erkki Kuokkanen

text: Kuokkanen oli naimisissa vuodesta 1913 Tyyne Elisabeth Pulkkisen kanssa.


title: Ilmari Hustich

text: Väinö Ilmari Hustich (11. elokuuta 1911 Helsinki – 30. huhtikuuta 1982) oli talousmaantieteen professori, akateemikko ja ministeri.


title: Ilmari Hustich

text: Hustich kasvoi köyhissä oloissa yksinhuoltajan poikana Helsingin Sörnäisissä. Hustichin äiti oli Maria Alexandra Hustich ja puoliso vuodesta 1937 Gunvor Ståhlström. Vuonna 1931 ylioppilaaksi tullut Hustich opiskeli Helsingin yliopistossa kasvitiedettä ja maantiedettä. Hänen väitöskirjansa (1937) käsitteli korkeuden ja ilmaston vaikutuksia tunturikasvillisuuteen läntisessä Lapissa. Hän jatkoi kasvimaantieteen tutkimuksia myöhemmin sekä Lapissa että arktisessa Pohjois-Amerikassa, johon hän teki useita tutkimusmatkoja 1930–1960-luvuilla. Kasvillisuuden levinneisyyttä säätelevät tekijät ja erityisesti puuraja- ja metsänrajakysymykset sekä puiden vuosilustotutkimukset olivat Hustichin keskeisiä tutkimuskohteita.


title: Ilmari Hustich

text: Vuonna 1951 Hustich nimitettiin Svenska handelshögskolanin talousmaantieteen professoriksi. Myöhemmin hän toimi saman korkeakoulun vararehtorina ja rehtorina. Talousmaantieteen tutkijana Hustich käsitteli muun muassa tulotason alueellisia eroja, kehitysaluekysymyksiä, elinkeinorakenteen muutoksia ja maatalouden ongelma. Hän kirjoitti alalta useita kansantajuisia teoksia ja oppikirjoja.


title: Ilmari Hustich

text: Hustich oli kauppa- ja teollisuusministerinä Miettusen I hallituksessa 1961–1962. Hän oli hallituksessa sitoutumattomana ammattiministerinä. Sen jälkeen hän toimi monissa muissa valtionhallinnon asiantuntijatehtävissä ja muun muassa valtion ulkomaan kauppavaltuuskunnan puheenjohtajana (1962–1973).


title: Ilmari Hustich

text: Nuoruudessaan Hustich työskenteli Suomen matkailijayhdistyksessä Lapissa ja retkeili laajasti maakunnassa. Hän oli perustamassa Suomen luonnonsuojeluyhdistystä ja toimi myöhemmin tieteellisten seurojen johdossa, muun muassa Suomen maantieteellisen seuran ja Suomen Tiedeseuran puheenjohtajana. Hän oli Suomalaisen tiedeakatemian jäsen vuodesta 1973.


title: Ilmari Hustich

text: Akateemikon arvonimen Hustich sai 1975. Hänet vihittiin muun muassa Joensuun yliopiston kunniatohtoriksi (1979).


title: Barbara Eden

text: Barbara Jean Eden (s. 23. elokuuta 1931 Tucson) on yhdysvaltalainen näyttelijä. Hän valmistui Abraham Lincoln High Schoolista 1949 ja oli vuoden 1951 Miss San Francisco.


title: Barbara Eden

text: Vaikka Eden on uransa aikana esiintynyt lukuisissa maailmankuuluissa televisiosarjoissa, hänet tunnetaan ehkä parhaiten pääroolista sarjassa "I Dream of Jeannie" (1965–1970). Juuri ansioistaan televisiossa hän on saanut tähden Hollywood Walk of Famella. Hänen omaelämäkertansa "Barbara Eden: My Story" julkaistiin vuonna 1989.


title: Barbara Eden

text: Edenille myönnettiin vuonna 1990 lain kunniatohtorin arvo "University of West Los Angelesilta". Hän on esiintynyt myös useissa elokuvissa, joista tunnetuimpia ovat "Puoliverinen" (1960) ja "Elämä pirstaleina" (1991).


title: Barbara Eden

text: Eden oli vuosina 1958–1974 naimisissa toisen tähden, Michael Ansaran kanssa. Parilla oli vuonna 1965 syntynyt poika Matthew, joka kuoli vain 35-vuotiaana. Näyttelijätär elää nykyisin kolmannessa avioliitossaan.


title: Johannes Koikkalainen

text: Eugen Johannes Koikkalainen (1. toukokuuta 1915 Leppävirta – 6. huhtikuuta 1998) oli kunnallisneuvos, apulaiskaupunginjohtaja ja sosiaalidemokraattinen poliitikko, joka loi uransa Turun kunnallispolitiikassa ja oli myös mukana valtakunnanpolitiikassa ministerinä ja SDP:n puolueneuvoston puheenjohtajana.


title: Johannes Koikkalainen

text: Viipurin Kolikkoinmäellä lapsuus- ja nuoruusvuotensa viettäneen Koikkalaisen isä ammuttiin punaisena Suomen sisällissodan aikana. Ennen sotia Koikkalainen opiskeli Viipurin työväenopistossa suomen kieltä ja sosiaalipolitiikkaa sekä Helsingissä Yhteiskunnallisessa korkeakoulussa kansantaloustiedettä. Nämä opinnot keskeytyivät kuitenkin sodan puhjettua. Sodan jälkeen hän siirtyi Turkuun ja taisteli sikäläisessä ammattiyhdistysliikkeessä kommunistien vaikutusta vastaan yhdessä Mauno Koiviston kanssa. SDP:n hajaannuksen vuosina 1950- ja 1960-lukujen vaihteessa Koikkalainen kuului Väinö Leskistä ja Väinö Tanneria kannattaneeseen ryhmään mutta siirtyi sittemmin lähemmäksi uuden puheenjohtajan Rafael Paasion linjaa. Kunnallispolitiikassa Koikkalainen oli Turun kaupunginvaltuuston jäsen 1948–1969, puheenjohtajana 1962–1969 sekä opetus- ja sivistystoimen apulaiskaupunginjohtajana vuodesta 1969.


title: Johannes Koikkalainen

text: Koikkalainen oli toisena sisäasiainministerinä Koiviston II hallituksessa 1979–1982. Hän oli SDP:n puolueneuvoston varapuheenjohtaja 1963–1969 ja puheenjohtaja vuodesta 1969 lähtien.


title: Eija Sinikka

text: Eija Sinikka (nyk. Jokinen, o.s. Kovanen) (s. 26. tammikuuta 1952 Mikkelin maalaiskunta) on suomalainen iskelmälaulaja.


title: Eija Sinikka

text: Eija Sinikan laulajanura alkoi vuonna 1968 hänen tuurattuaan keikalla sairastunutta ystäväänsä. Vuonna 1970 hän muutti Helsinkiin ja teki levytyssopimuksen ja ensilevynsä "Saa kesä kaiken muuttumaan" PSO:n kanssa. Oltuaan pari vuotta muun muassa Englannissa au pairina ja laulajana hän palasi vuonna 1973 Suomeen. Hänen ensimmäinen suuri hittinsä oli esikoisalbumin nimikappale "Kanssasi sun" (1973; julkaistu myös vuoden 1975 singlen "Tää liian hyvää on" kääntöpuolella). Vuoden 1974 Ranskan euroviisun ("La vie a vingt-cinq ans") suomenkielinen versio "Kuuma kesä kanssain jaa" oli myös suuri hitti. Muita tunnettuja kappaleita ovat mm. "Vesipisaroiden laulu", "Rantamökissä" ja "Variksen saappaat".


title: Eija Sinikka

text: 1970-luvun lopun humppabuumin aikana Eija Sinikka levytti runsaasti humppaa ja vanhaa tanssimusiikkia ja sai albumistaan "Rantamökissä" kultalevyn. Tämän albumin, samoin kuin "Sä muistatko metsätien" -levyn hän lauloi Pauli Granfeltin yhtyen solistina. Heinäkuussa 1977 hän pääsi esiintymään tasavallan presidentti Urho Kekkoselle tämän virallisella vastaanotolla. 1970-luvun puolivälissä laulaja oli mukana YK:n rauhanturvaajien kiertueella Lähi-idässä ja kesällä 1979 Uuden Iloisen Teatterin esityksessä "Samassa veneessä".


title: Eija Sinikka

text: 2000-luvulla Eija Sinikka konsertoi edelleen sekä kotimaassa että ulkomailla ja toimii sivutoimisena maanviljelijänä. Hän on tullut tunnetuksi maatalouden puolestapuhujana. Eija Sinikan uusin CD-single "Vuosien jälkeen" ja "Villikissa" soivat Mitä Suomi tanssii -listalla ja uusi juhla-CD julkaistiin vuonna 2010, jolloin oli kulunut 40 vuotta Eija Sinikan ensilevytyksestä.


title: Pärnäinen

text: Pärnäinen () on kylä ja satama Nauvossa. Satamasta lähtevät yhteysalukset M/S Eivor Utön reitille ja M/S Cheri Nauvon eteläiselle reittialueelle. Lisäksi Pärnäisistä liikennöidään lautalla Korppoon Retaisiin.


title: Pärnäinen

text: Sataman tuntumassa sijaitsevat Länsi-Suomen merivartioston Nauvon merivartioasema sekä Turun meriliikennekeskus. Merenkulkulaitos ehdotti syyskuussa 2007 Turun meriliikennekeskuksen ja Porin meriliikennekeskuksen keskittämistä Turkuun Meripelastuskeskuksen yhteyteen.


title: Riitta Prusti

text: Riitta Anneli Prusti (o.s. "Eveli") (s. 10. syyskuuta 1941 Vaasa) on entinen ammattiyhdistysjohtaja ja sosialidemokraattien kansanedustaja. Prusti nousi ensimmäisenä naisena palkansaajajärjestöjen keskusliiton puheenjohtajaksi hänen tultuaan valituksi Toimihenkilö- ja virkamiesjärjestöjen keskusliiton puheenjohtajaksi toukokuussa 1992, mutta Prustin puheenjohtajakausi jäi lyhyeksi TVK:n tehtyä konkurssin syyskuussa 1992.


title: Riitta Prusti

text: Prustin vanhemmat olivat työmies Kaarlo Johannes Eveli ja siivooja Kerttu Maria Kultti. Hän työskenteli Osuusliike Vaasanseudun puhelunvälittäjänä 1957–1967 ja Etelä-Pohjanmaan Voima Oy:n kustannuslaskijana 1969–1979. Tämän jälkeen Prusti toimi ammattiyhdistysliikkeessä Suomen teollisuustoimihenkilöiden liiton puheenjohtajana 1979–1984 sekä Toimihenkilö- ja virkamiesjärjestöjen keskusliiton TVK:n 2. puheenjohtajana 1984–1992 ja puheenjohtajana 1992.


title: Riitta Prusti

text: Pian sen jälkeen kun Prusti oli toukokuussa 1992 valittu TVK:n puheenjohtajaksi teki TVK:n ja muutamien sen jäsenliittojen omistama sijoitusyhtiö "Vendito Oy" konkurssin 24. elokuuta 1992 sen jälkeen kun TVK:n eräät suuret jäsenliitot eivät olleet halukkaita sijoittamaan 60–90 miljoonan markan panosta yhtiön osakepääoman korotukseen. Vendito ja sen tytäryhtiö "TVK-Invest Oy" olivat joutuneet vaikeuksiin epäonnistuneen osake- ja kiinteistösijoitustoiminnan vuoksi ja TVK oli taannut Venditon lainoja 60 miljoonan markan edestä. Venditon joutuminen selvitystilaan johti siihen että myös keskusjärjestö TVK haettiin konkurssin 2. syyskuuta 1992 kun TVK:n terveydenhuoltoalan jäsenliitot Tehy ja SuPer (Suomen Perushoitajaliitto) eivät suostuneet päävelkojapankin SKOP:n esittämiin laina- ja omaisuusjärjestelyihin. TVK:n velat ja vastuut olivat konkurssihetkellä yhteensä 110 miljoonaa markkaa ja sen omaisuuden kirjanpitoarvo oli 61 miljoonaa markkaa; todellinen omaisuuden arvo oli kuitenkin pienempi.


title: Riitta Prusti

text: Konkurssin jälkeen TVK:n jäsenliitot siirtyivät pääosin STTK:n leiriin sen jälkeen kun valtakunnansovittelija Jorma Reinin ajama hanke uudesta toimihenkilöiden keskusjärjestöstä oli kariutunut keväällä 1993; vain muutama liitto siirtyi SAK:n jäsenliitoksi. Prustille järjestön taloussotkut tulivat hänen oman ilmoituksensa mukaan yllätyksenä; hän sai tietää niistä vasta kesäkuussa 1992 tilintarkastajilta. Prusti julkaisi näistä kokemuksistaan "Kiirastuli"-nimisen kirjan vuonna 1994.


title: Riitta Prusti

text: Prusti oli SDP:n kansanedustajana 1995–2003 edustaen Uudenmaan läänin vaalipiiriä. Hän oli eduskunnan perustuslakivaliokunnan varapuheenjohtaja 1999–2003. Prusti toimi SDP:n puoluetoimikunnan varajäsenenä 1981–1984 ja puolueneuvoston 1. varapuheenjohtajana 1984–1987. Hän oli presidentin valitsijamies vuoden 1982 presidentinvaaleissa.


title: Avram Grant

text: Avram Grant (Hepreaksi: אברהם "אברם" גרנט) (s. 6. toukokuuta 1955) on israelilainen jalkapallovalmentaja.


title: Avram Grant

text: Grant on naimisissa israelilaisen tv-persoona ja näyttelijä Tzufit Grantin kanssa.


title: Avram Grant

text: Israelissa Grant valmensi Hapoel Petah Tikvaa, Maccabi Tel Avivia, Hapoel Haifaa ja Israelin maajoukkuetta. Maccabi Tel Avivin ja Maccabi Haifan Grant johdatti Israelin liigamestaruuteen kahdesti.


title: Avram Grant

text: Vietettyään pitkän ja menestyksekkään ajan valmennustöissä Israelissa, tuli Grantista vuonna 2006 osa Portsmouthin organisaatiota, kun hänet nimitettiin seuran Technical Directoriksi. Grantin ystävä ja Chelsean omistaja Roman Abramovitš palkkasi israelilaisen joukkueensa Director of Footballksi heinäkuussa 2007 ja syyskuussa hänet nimitettiin Chelsean uudeksi manageriksi José Mourinhon tilalle.


title: Avram Grant

text: Kritiikkiä osakseen saanut israelilaisvalmentaja sai kuitenkin Chelsean pelin kulkemaan yhdessä alankomaalaisen apuvalmentajansa Henk ten Caten kanssa. Joulukuussa 2007 Chelsea teki Grantin kanssa nelivuotisen jatkosopimuksen.


title: Avram Grant

text: Grant ja ten Cate luotsasivat Chelsean lopulta toiseksi Englannin Valioliigassa kaudella 2007–2008. Eroa mestaruuden voittaneeseen Manchester Unitediin kertyi lopulta vain kaksi pistettä.


title: Avram Grant

text: Grantin johdolla Chelsea eteni ensimmäistä kertaa seurahistoriassaan Mestarien liigan finaaliin. Moskovan yössä pelatussa finaalissa Grantin suojatit nousivat hakevan alun jälkeen tasoihin ja ottelu venyi jatkoajalle. Vesisateen pehmentämällä kentällä maalit olivat tiukassa ja ratkaisua haettiin aina pilkuilta. Lopulta John Terryn ja Nicolas Anelkan epäonnistuessa pilkuilla Mestarien liigan voitto karkasi sekin Manchester Unitedille.


title: Avram Grant

text: Grant vapautettiin Chelsean managerin tehtävistä 24. toukokuuta 2008, vaikka sopimusta olisi ollut vielä jäljellä.


title: Avram Grant

text: Lokakuussa 2009 Grant palasi takaisin Valioliigassa kriisiin ajautuneen Portsmouthin organisaatioon tekniseksi johtajaksi. Marraskuussa 2009 Portsmouth nimesi Grantin uudeksi manageriksi erotetun Paul Hartin tilalle. Grantin johdolla Portsmouth paransi peliesityksiään, mutta talousvaikeuksien vuoksi langetettua pistemenetystä hänkään ei onnistunut kuolettamaan ja seura putosi kauden jälkeen Valioliigasta. Pelillisestä menestyksestä kertoi kuitenkin eteneminen FA Cupin finaaliin, jossa Grantin suojatit hävisivät Chelsealle 1–0. Kauden jälkeen Grantin huhuttiin olevan matkalla West Ham Unitedin peräsimeen, eikä Portsmouthin seurajohto astuisi tässä poikkiteloin. Lopulta Grant ilmoitti 21. toukokuuta jättävänsä Portsmouthin haikein mielin.


title: Avram Grant

text: Kesäkuun alussa Grant allekirjoitti odotetusti nelivuotisen sopimuksen Valioliigassa pelaavan West Hamin kanssa. Kausi sujui kuitenkin alle odotusten ja West Ham taisteli läpi kauden putoamista vastaan. Pitkään potku-uhan alla ollut Grant sai lopulta lähteä seurasta kierros ennen Valioliigan päätöstä seuran putoamisen varmistuttua.


title: Avram Grant

text: Tammikuun alussa 2012 Grantista tuli serbialaisseura FK Partizanin uusi päävalmentaja. Grantin johdolla Partizan pelasi vahvan kevätkauden ja varmisti viidennen perättäisen Serbian mestaruuden kolme kierrosta ennen sarjan päätöstä. Grant jätti menestyksestä huolimatta tehtävänsä kauden jälkeen.


title: Avram Grant

text: Marraskuun lopussa 2014 Grant allekirjoitti vuoteen 2017 ulottuvan sopimuksen Ghanan jalkapallomaajoukkueen päävalmentajan tehtävästä. Grantin tulikaste Ghanan maajoukkuevalmentajana päättyi hopeaan Afrikan mestaruuskisoissa 2015, kun joukkue taipui finaalissa rangaistuspotkukilpailussa 9–8 Norsunluurannikolle. Grant luotsasi Ghanan myös Afrikan mestaruuskisoihin 2017 ja joukkue lähti kirkastamaan edellisturnauksen finaalitappiotaan. Ghana selvitti tiensä alkulohkosta jatkoon voittamalla Ugandan ja Malin. Pudotuspeleissä Ghana hävisi välierissä Kamerunille 2–0 ja pronssiottelussa Burkina Fasolle 1–0. Grantin sopimus Ghanan liiton kanssa päättyi turnauksen jälkeen ja israelilaisvalmentaja ei tehnyt uutta jatkosopimusta.


title: Mahlanjuoksuttaja

text: Mahlanjuoksuttaja on Absoluuttisen Nollapisteen vuonna 2005 ilmestynyt kahdeksas studioalbumi. Albumilta julkaistiin single "Miten tässä vielä käy?".


title: Mahlanjuoksuttaja

text: Albumi debytoi Suomen virallisen listan sijalla 17.


title: Mahlanjuoksuttaja

text: Kappaleet säveltänyt Liimatta ja Lääkkölä sekä sanoittanut Liimatta, ellei toisin mainittu.


title: Turvakoti

text: Turvakodit vastaanottavat lähisuhteessa väkivaltaa tai sen uhkaa kokeneita sukupuolesta ja iästä riippumatta.


title: Turvakoti

text: Suomessa toimivan Ensi- ja turvakotien liiton mukaan turvakodeissa ja niiden avopalveluissa tehtävän työn tavoitteena on väkivaltakierteen katkaiseminen ja sen aiheuttamien kriisien ja muiden ongelmien hoitaminen. Suomessa turvakodit ja avopalvelut ovat liiton oman ilmoituksen mukaan avoinna perhe- ja lähisuhdeväkivallan kaikille osapuolille. Lähtökohtana Suomessa on liiton mukaan lapsen edun turvaaminen kaikissa olosuhteissa. Erityistä huomiota kiinnitetään väkivallan todistajina tai kohteina olleiden alaikäisten auttamiseen.


title: Turvakoti

text: Kesäkuussa 2018 Suomessa oli 27 turvakotia, joista 17 oli Ensi- ja turvakotien liiton ylläpitämiä ja 10 kuntien, Folkhälsanin, Monika-naisten liiton tai MLL:n ylläpitämiä. Keskimäärin turvakodissa asutaan noin 15 vuorokautta, mutta kriisi voi venyä kolmeenkin kuukauteen. Turvakodin saa itse valita eli asiakkaan ei ole pakko mennä lähimpään turvakotiin. Porin turvakodin yhtä asuntoa lukuun ottamatta turvakotiin ei saa ottaa mukaan lemmikkieläimiä.


title: Turvakoti

text: Turvakotipalveluille laadittiin kansalliset laatusuositukset vuonna 2013. Istanbulin sopimus (Euroopan neuvoston naisiin kohdistuvan & perheessä tehtävän väkivallan vastainen yleissopimus) otettiin Suomessa käyttöön elokuussa 2015. Sopimus edellyttää riittävää matalan kynnyksen turvakotipaikkojen määrää, joka tarkoittaa Euroopan neuvoston suosituksen mukaan Suomen kokoisessa maassa 550 paikkaa (1 turvakotipaikka jokaista 10 000 asukasta kohti). Istanbulin sopimuksen toteuttamista varten säädettiin laki, jossa turvakotien rahoitus siirrettiin kunnilta valtiolle. Samalla Alexander Stubbin hallitus vähensi turvakotipaikkojen määrän 120:stä 114:ään. Tällöin turvakotipaikat muutettiin asiakkaalle maksuttomiksi ja niihin lakattiin vaatimasta etukäteen annettavaa maksusitoumusta. Hallitus suunnitteli, että rahoitusta lisätään. Vuonna 2015 turvakotien rahoitus oli noin 11 miljoonaa euroa ja asiakkaita 3055. Joka neljäs turvakotipaikkaa tarvitseva asiakas ei päässyt turvakotiin.


title: Turvakoti

text: Vuonna 2016 Ensi- ja turvakotien liiton alaisissa turvakodeissa oli asiakkaana 1 080 aikuista naista, 1 075 alaikäistä ja 72 aikuista miestä.


title: Turvakoti

text: Turvakodeissa oli 4300 asiakasta vuonna 2017. Vuoden 2018 alussa Suomessa oli 143 turvakotipaikkaa. Kesäkuussa 2018 Hämeenlinnaan avattiin uusi turvakoti, jolloin Suomessa on ensimmäistä kertaa tilanne, jossa jokaisessa maakunnassa toimii turvakoti. Vuonna 2019 turvakotien rahoitus nostetaan 19,55 miljoonaan euroon. Nykyisellä tahdilla, jossa hallitus lisää rahoitusta joka vuosi 2 miljoonaa euroa, turvakotipaikkoja on 1 jokaista 10 000 ihmistä kohden vuonna 2030.


title: Turvakoti

text: Myös netissä on saatavana turvakotipalveluja. Ensi- ja turvakotien liitto ylläpitää myös muun muassa Nettiturvakotia


title: Turvakoti

text: Turvakodit kesällä 2018: Espoo, Helsinki (3 turvakotia), Imatra, Joensuu, Jyväskylä, Hämeenlinna, Kajaani, Kokkola, Kotka, Kuopio, Lahti, Mikkeli, Oulu, Pori, Porvoo, Raahe, Raasepori, Rovaniemi, Seinäjoki, Tampere (2 turvakotia), Turku, Vaasa, Vantaa ja yksi Etelä-Suomessa, jolla on salainen osoite.


title: Turvakoti

text: Britanniassa Erin Pizzey perusti vuonna 1971 naisten toimintakeskuksen Chiswickiin ja keskukseen alkoi tulla kotonaan pahoinpideltyjä naisia. Pizzeyn keskuksessa alkoi turvakotitoiminta naisille Britanniassa. Myöhemmin Erin Pizzey kirjoitti myös kirjan "Huuda hiljaa etteivät naapurit kuule - Scream quietly or the neighbours will hear", joka myi hyvin. Turvakotitoiminta toi esiin kodeissa tapahtuvaa miesten tekemää väkivaltaa ja sen katsotaan laskeneen, ja jopa poistaneen, ihmisiltä kynnystä puhua asiasta tai hakea apua. Myöhemmin useissa maissa on alkanut hitaasti myös ilman vanhempiaan apua hakevien alaikäisten ja parisuhteissa väkivaltaa kokevien miesten auttaminen.


title: Turvakoti

text: Suomeen perustettiin vuonna 1945 "Naisten suojakotien liitto", myöhemmin "Ensi- ja turvakotien liitto" . Sen ensimmäisiä tehtäviä oli ensikotitoiminta; aikakauden termeillä ilmaisten "AU-äitien auttaminen", toisin sanottuna avioliiton ulkopuolella syntyneiden lasten ja heidän äitiensä aseman turvaaminen. Myöhemmin mukaan tuli myös turvakotitoiminta parisuhteissaan väkivaltaa kokeneille ihmisille, ensin lähinnä naisille.


title: Turvakoti

text: Ennen vuotta 2015 turvakodit olivat maksullisia, ja kunnat jakoivat asiakkaaksi haluaville maksusitoutuksia, joita ne usein antoivat vain lapsiperheille. Osa kunnista peri pienen omavastuumaksun turvakotipaikasta. Turvakotia ei saanut valita.


title: Turvakoti

text: Kunnat eivät myöntäneet maksusitoumuksia, koska päättäjät halusivat olla käyttämättä rahaa väkivallan kohteeksi joutuneiden auttamiseen. Näin turvakodit olivat vajaakäytössä, samaan aikaan kun ihmiset kärsivät kotonaan henkisestä, ruumiillisesta ja seksuaalisesta väkivallasta. Espoossa puolittain täynnä ollut turvakoti lakkautettiin kokonaan vuonna 2012. Espoon kaupungin perheasioiden yksikön esihenkilö Marjatta Karhuvaaran mukaan turvakodin lakkauttaminen ja avopalveluun ja turva-asumispalveluun siirtyminen laajentaa palveluita ja väkivaltaan tai sen uhkaan päästään puuttumaan entistä aiemmin. Espooseen avattiin uudelleen turvakoti vuonna 2018.


title: Pedro López

text: Pedro Alonso López (s. 8. lokakuuta 1948 Santa Isabel, Kolumbia) surmasi ennen kiinni jäämistään yli 300 tyttöä useissa Etelä-Amerikan maissa, kuitenkin lähinnä Perussa, Ecuadorissa ja Kolumbiassa 1970- ja 1980-lukujen vaihteessa. Siksi Lópezia kutsutaan "Andien hirviöksi".


title: Pedro López

text: Hänen vanhempansa hylkäsivät hänet kun hän oli pieni. Häntä käytti myös nuorena hyväksi eräs lasten hyväksikäyttäjä. 19-vuotiaana hän joutui varkaudesta vankilaan. Siellä neljä sellitoveria pahoinpiteli hänet. Kostoksi Pedro tappoi heistä kolme. Vapauduttuaan hän matkusti Perusta Kolumbiaan. Siihen mennessä hän oli surmannut jo yli 150 tyttöä. Hän yleensä otti kadulta prostituoidun, kuristi tämän ja heitti ruumiin jokeen.


title: Pedro López

text: López pidätettiin vuonna 1980 murhasta epäiltynä. Kuulusteluissa hän kuitenkin kertoi yli 300 naisen murhasarjasta ja johdatti poliisit ruumiiden jättöpaikoille. Lopez tuomittiin eliniäksi vankilaan, mutta vapautettiin, ja Ecuadorin valtion karkotti hänet vuoden 1998 lopussa Kolumbiaan.


title: Elf (yhtye)

text: Elf oli kajaanilainen yhtye, joka perustettiin 1960-luvun puolivälissä. Yhtyeen nimi on akronyymi sanoista "Eric Lars Four". Yhtyeen perustaja oli "Seppo "Setti" Vuorela" , joka toimi sen basistina. Muita yhtyeen jäseniä olivat Kari "Misi" Mikkonen: laulu, Juhani "Pomo" Komulainen: rummut, Pentti "Höpö" Pöllänen: saksofoni, klarinetti ja huilu, Tuomo "Tumppi" Lindqvist: pasuna ja Raimo "Ramppa" Kylmänen: trumpetti. Elfin ensimmäinen single "On rohtoo rock'n roll" julkaistiin vuonna 1976. Yhtye toimi useiden artistien kuten Laila Kinnusen ja Carolan, kahden vuoden ajan myös Katri-Helenan, taustayhtyeenä. Yhtyeeltä ilmestyi kaksi albumia: vuonna 1978 "Mitä, missä milloin vaan" ja vuonna 1979 "Tarantella-Joe". Elfin tunnetuin hitti lienee jälkimmäisen albumin nimikappale. 1980-luvun alussa yhtye levytti enää muutaman singlen ennen kuin hajosi.


title: Brêmes

text: Brêmes on kunta Pas-de-Calais’n departementissa Ranskassa. Vuonna 2014 siellä oli arviolta 1 305 asukasta. Kunnan pinta-ala on 7,25 neliökilometriä.


title: Brêmes

text: Historiallisesti Brêmes on ollut osa Guînesin kreivikuntaa.


title: Jerome Karle

text: Jerome Karle (18. kesäkuuta 1918 – 6. kesäkuuta 2013) oli yhdysvaltalainen tiedemies, joka tunnetaan ansioistaan fysikaalisen kemian alalla. Hän syntyi New Yorkissa ja opiskeli Abraham Lincoln High Schoolista päästyään City College of New Yorkissa, Harvardissa ja Michiganin yliopistossa. Hän jakoi vuoden 1985 Nobelin kemianpalkinnon yhdessä Herbert A. Hauptmanin kanssa kiinteän aineen kiderakenteen tutkimiseen käytettävien menetelmien kehittämisestä. Hän oli Yhdysvaltain kansallisen tiedeakatemian jäsen vuodesta 1976 ja työskenteli Naval Research Laboratoryssa, kuten myös puolisonsa, tutkija Isabella Karle (1921–2017). Pari oli naimisissa vuodesta 1942 ja sai kolme tytärtä.


title: William Giauque

text: William Francis Giauque (12. toukokuuta 1895 Niagara Falls – 28. maaliskuuta 1982 Berkeley) oli yhdysvaltalainen kemisti. Hän sai Nobelin kemianpalkinnon vuonna 1949 panostuksestaan kemiallisen termodynamiikan parissa erityisesti tutkimuksista, jotka koskevat aineiden käyttäytymisestä äärimmäisen alhaisissa lämpötiloissa.


title: William Giauque

text: Giauque syntyi Kanadan Niagara Fallsissa, Ontarion provinssissa. Hänen vanhempansa olivat Yhdysvaltain kansalaisia ja he palasivat Yhdysvaltoihin. Giauque aloitti koulunkäyntinsä Michiganissa. Kun Giauquen isä kuoli vuonna 1908, perhe muutti takaisin Niagara Fallsiin. Valmistuttuaan Giauque työskenteli voimalaitoksissa valmistuakseen sähköinsinööriksi, mutta se ei onnistunut. Hän pääsi kuitenkin erään voimalaitoksen laboratorioon töihin ja nautti työstä paljon.


title: William Giauque

text: Työskenneltyään muutaman vuoden Giauque opiskeli kemiaa Kalifornian yliopistossa Berkeleyssä. Sieltä hän valmistui tieteiden maisteriksi vuonna 1920. Filosofian tohtorin arvon hän saavutti vuonna 1922.


title: William Giauque

text: Vaikka Giauquen alkuperäisenä ajatuksena oli valmistua insinööriksi, jatkoi hän tieteellisiä tutkimuksia professori Gilbert N. Lewiksen vaikutuksesta. Vuodesta 1934 Giauque toimi kemian professorina eläköitymiseensä asti, joka tapahtui 1962, asti.


title: William Giauque

text: Giauque oli kiinnostunut erityisesti termodynamiikan kolmannesta pääsäännöstä. Hän onnisti pääsemään lähemmäs absoluuttista nollapistettä kuin uskottiin olevan mahdollista. Yhdessä Herrick L. Johnstonin kanssa Giauque suoritti tutkimuksia, jotka johtivat hapen isotooppien O-17 ja O-18 löytymiseen. He myös osoittivat, että fyysikot ja kemistit olivat vuosia käyttäneet erilaisia atomimassoja huomaamatta sitä.


title: William Giauque

text: Vuonna 1932 Giauque meni naimisiin Muriel Frances Ashleyn kanssa ja he saivat kaksi poikaa.


title: Tampereen Komediateatteri

text: Tampereen Komediateatteri on Tampereella ympärivuotisesti toimiva teatteri, jonka näytelmissä on ollut mukana useita tunnettuja näyttelijöitä kuten Jukka Puotila, Jukka Leisti, Laura Jurkka ja Eila Roine. Näyttelijä Esko Raipia ja käsikirjoittaja-ohjaaja Tapio Parkkinen perustivat Tampereen Komediateatterin vuonna 1991. Aluksi teatteri toimi Frenckellin sisäpihalla Tampereen Keskustorilla ja Tampereen yliopiston juhlasalissa. Ensimmäinen näytelmä "Jääkärin morsian" sain ensi-iltansa 3. heinäkuuta 1992.


title: Tampereen Komediateatteri

text: Komediateatteri muutti nykyiseen rakennukseensa Juhlataloon vuonna 1994, joka toimi aiemmin Tampella-yhtiön juhlatalona. Aluksi teatteri oli Juhlatalossa vuokralla, mutta vuonna 1998 omistus siirtyi Raipian Kiinteistöt Oy:lle. Tampellan juhlatalo valmistui vuonna 1897 ja otettiin käyttöön vuonna 1898. Talon suunnitteli Tampereen Raatihuoneenkin suunnitellut Georg Schreck. Aikoinaan purku-uhan allakin ollut Juhlatalo on tänä päivänä suojelukohde.


title: Tampereen Komediateatteri

text: Komediateatterin ulkoilmanäyttämö on ollut käytössä alusta asti, mutta vanhojen rakenteiden sorruttua lumen painosta talvella 2000 se rakennettiin uudelleen. Samalla näyttämö ja katsomo saivat kiinteän katteen ja seinät.  Vuoden 2012 laajennuksen ansiosta katsomoon mahtuu nykyisin yli 800 henkeä.


title: Tampereen Komediateatteri

text: Uusi päänäyttämö otettiin käyttöön syksyllä 2006. Juhlatalon alle kaivetun 256-paikkaisen katsomon pääsuunnittelijana toimi arkkitehti Pertti Neva.  Uusi päänäyttämö helpotti liikuntaesteisten pääsyä teatteriin uuden hissin ja pyörätuolinostimen ansiosta. Aiemmin päänäyttämönä toiminut yläkerran juhlasali vapautui muuhun käyttöön, joten nykyään  teatterissa voidaan pitää tarvittaessa kaksi eri näytöstä samaan aikaan.


title: Tampereen Komediateatteri

text: Keväällä 1998 Komediateatterissa tapahtui johtajavaihdos, kun Tapio Parkkinen ja Esko Raipia luovuttivat ohjakset Panu Raipialle. Teatterinjohtaja Panu Raipian johdolla teatteri onkin sinnikkäästi harpponut historiansa katsojaennätyksestä toiseen. Elokuun alussa 2016 Komediateatterin toimitusjohtajana aloitti Teemu Ojala. Panu Raipia jatkaa edelleen teatterinjohtajana.


title: Tampereen Komediateatteri

text: Teatterin historia. Tampereen Komediateatteri 2015. Viitattu 8.12.2016


title: Andrew Huxley

text: Sir Andrew Fielding Huxley (22. marraskuuta 1917 – 30. toukokuuta 2012) oli englantilainen fysiologi ja biofyysikko, joka jakoi vuonna 1963 Nobelin fysiologian tai lääketieteen palkinnon Alan Lloyd Hodgkinin ja John Carew Ecclesin kanssa. Huxley teki pitkän uran Hodgkinin kanssa, ja heidän tutkimuksensa ansiosta toimintapotentiaalia kuvaavaa mallia kutsutaan Hodgkinin–Huxleyn malliksi. Huxley tutki lisäksi urallaan lihasten supistumista ja oli Cambridgen Trinity Collegen johtaja ja Royal Societyn puheenjohtaja.


title: Andrew Huxley

text: Andrew Huxley syntyi 1917 Lontoon Hampsteadissa. Hänen isänsä oli kirjailija Leonard Huxley ja äitinsä Rosalind Bruce. Andrew’n isoisä oli biologi Thomas Henry Huxley, ja hänen velipuoliaan Leonard Huxleyn ensimmäisestä avioliitosta olivat biologi Julian Huxley ja kirjailija Aldous Huxley ("Uljas uusi maailma" -kirjan kirjoittaja). Andrew Huxley piti kuitenkin velipuoliaan enemmän setinään, sillä hänen ikäeronsa Aldousiin oli 23 vuotta ja Julianiin 30 vuotta.


title: Andrew Huxley

text: Koulunsa Huxley kävi University College Schoolissa (1925–1930) ja Westminster Schoolissa (1930–1935). Vuonna 1935 hän aloitti Cambridgen Trinity Collegessa. Huxley oli kiinnostunut tekniikasta, ja Westminster Schoolin opettajansa innoittamana hän suuntautui aluksi fysiikkaan, kemiaan ja matematiikkaan. Näiden lisäksi Huxley valitsi opintoihinsa fysiologiaa, johon hän päätti myöhemmin suuntautua. Huxley sai 1938 alemman korkeakoulututkinnon, ja maisteriksi hän valmistui 1945.


title: Andrew Huxley

text: Huxley aloitti jo opiskeluaikana pitkän yhteistyön Alan Lloyd Hodgkinin kanssa. Hodgkin palasi 1939 Trinity Collegeen tutkijaksi, ja hänestä tuli Huxleyn jatko-opintojen opettaja. Huxley seurasi samana vuonna Hodgkinia Plymouthin meribiologian laboratorioon, missä hän tutki kalmareiden aksoneita. Toinen maailmansota pysäytti kuitenkin tutkimukset. Sodan aikana Huxley toimi ensin tutkatutkimuksessa, ja myöhemmin tykkitutkimuksessa.


title: Andrew Huxley

text: Huxley sai 1941 tutkimusapurahan Trinity Collegeen, ja vuonna 1946 hän aloitti lisäksi fysiologian laitoksen opettajana. Huxley työskenteli vuodet 1946–1951 erityisesti Hodgkinin kanssa. Kuudessa vuodessa he onnistuivat löytämään pohjan nykykäsitykselle hermoimpulssien etenemisestä. Tämä löydös johti myös Huxleyn ja Hodgkinin saamaan Nobel-palkintoon, jonka he jakoivat 1963. Toimintapotentiaalia kuvaava mallia alettiinkin kutsua Hodgkinin–Huxleyn malliksi.


title: Andrew Huxley

text: Huxley keskittyi vuodesta 1952 alkaen lihaksen supistumisen tutkimiseen. Supistuminen oli vielä tuolloin selittämätön tapahtuma. Tutkimusta varten piti pystyä havainnoimaan yksittäisten lihassäikeiden toimintaa supistumisen aikana. Huxley käsitti, että hän tarvitsisi uudenlaisen mikroskoopin ilmiön tarkkailuun. Hän oli pian sodan jälkeen tehnyt interferenssimikroskoopin suunnitelman, jonka pohjalta hän kehitti ja rakensi omia mikroskooppeja. Niiden avulla hän pystyi tutkimaan lihasten supistumista, ja vuonna 1954 hän esitti teorian liukuvista filamenteista. Samaan aikaan samanlaista teoriaa valmisteli myös Hugh Huxley, joka ei kuitenkaan ollut sukua Andrew Huxleylle.


title: Andrew Huxley

text: Huxley valittiin 1955 Royal Societyn jäseneksi, jonka johtokunnassa hän toimi 1960–1962. Cambridgen Huxley jätti 1960, jolloin hänestä tuli University College Londonin fysiologian laitoksen johtaja. Hän osallistui 1961 Britannian ja Neuvostoliiton väliseen professorivaihtoon ja opetti Kiovan yliopistossa. Kuningatar löi hänet ritariksi 1974, ja hänestä tuli 1983 ansioritarikunnan jäsen.


title: Andrew Huxley

text: Huxley valittiin 1984 Cambridgen Trinity Collegen johtajaksi. Huxleyn valinta rikkoi pitkän perinteen, jonka perustella tiedemiestä seurasi Trinity Collegen johdossa taiteilija. Alan Lloyd Hodgkin oli ollut Huxleyn edeltäjä. Huxley oli collegen johdossa vuoteen 1990. Hän toimi lisäksi Royal Societyn puheenjohtajana 1980–1985. Puheenjohtajana Huxley esitti 1981 julkilausuman Charles Darwinin evoluutioteorian puolesta, kuten oli tehnyt myös hänen isoisänsä Thomas Henry Huxley vuonna 1860. Huxley myös puolusti Margaret Thatcherin valintaa Royal Societyn jäseneksi tieteen tukijana, vaikka 44 jäsentä oli kirjoittanut nimensä valintaa vastustavaan adressiin.


title: Andrew Huxley

text: Huxley meni vuonna 1947 naimisiin Jocelyn Richenda Gammell Peasen kanssa. Tämä oli geneetikko Michael Peasen tytär ja Wedgewoodin 1. paronin Josiah Wedgwoodin tyttärentytär. Andrew ja Jocelyn saivat pojan ja viisi tytärtä ja olivat naimisissa Jocelynin kuolemaan asti 2003. Andrew Huxley kuoli 94-vuotiaana toukokuussa 2012.


title: Andrew Huxley

text: Huxley muistetaan erityisesti tutkimuksistaan Alan Lloyd Hodgkinin kanssa. He jakoivat Nobel-palkinnon John Carew Ecclesin kanssa. Huxley ja Hodgkin tutkivat sähkön kulkemista hermosolussa, ja Eccles impulssin siirtymistä solusta toiseen. Heidän tutkimuksensa ratkaisivat ongelman, jonka Luigi Galvani oli havainnut jo 1771. Galvani oli sähkön avulla pystynyt liikuttamaan sammakon jalkaa, mutta löytö jätti kysymyksen siitä, miten sähkö kulkee elävässä organismissa. Huxley ja Hodgkin esittivät mallin, jossa sähkö kulkee natrium- ja kaliumionien avulla. Hypoteesia tukemaan matemaattisesti taitava Huxley teki laskelmia, jotka tukivat mallia. Ionihypoteesin ansiosta tutkijat pystyivät selittämään anestesian puuduttavaa vaikutusta ja ionikanavien vioista johtuvia sairauksia.


title: Virpi Miettinen

text: Virpi Miettinen (s. 10. huhtikuuta 1946) on vuoden 1965 Miss Suomi. Hän sijoittui vuonna 1965 toiseksi sekä Miss Eurooppa - että Miss Universum -kisassa. Miss Skandinavia -kilpailuissa hän oli 2. perintöprinsessa.


title: Virpi Miettinen

text: Miettinen on kotoisin Porvoosta, mutta hänellä on äitinsä puolelta sukujuuria Viipurissa. Hän toimi kansainvälisenä mallina muun muassa Pierre Balmainin ja Chanelin muotihuoneella sekä Itävallan kauppahuoneelle liki 20 vuotta. Hän työskenteli myös varikkoemäntänä F1-kisoissa.


title: Virpi Miettinen

text: Vuonna 1966 Miettinen avioitui Caesar von Walzelin kanssa. Pari erosi vuonna 1970 minkä jälkeen Miettinen meni naimisiin valtiotieteen maisteri Jukka Nystenin kanssa, josta erosi vuonna 1978. 1980-luvulla Miettisen elämä koki muutenkin haaksirikon. Hän on puhunut julkisuudessa avoimesti alkoholi- ynnä muista ongelmistaan ja uskoontulostaan ja toimii nykyisin Porvoon Sanaseurakunnan evankelistana.


title: Virpi Miettinen

text: Matti Heinivaho levytti Miettisestä tämän missivuotena laulun ”Pikkuneiti porvoolainen” (Fröken Fräken ifrån Fryken), suomentajana Saukki, Sauvo Puhtila.


title: Virpi Miettinen

text: Miettinen on näytellyt elokuvissa "Jussi Pussi" (ohjaus Ere Kokkonen, 1970) ja "Pi pi pil... pilleri" (ohjaus Visa Mäkinen salanimellä Frank Siponen, 1982).


title: Virpi Miettinen

text: Miettisellä todettiin marraskuussa 2002 rintasyöpä.


title: Annie Sundman

text: Annie Sundman-Pitkänen (myös Anni Pitkänen-Sundman; 19. joulukuuta 1883 – 16. tammikuuta 1981) oli suomalainen näyttelijä. Hän oli kiinnitettynä Helsingin Ruotsalaiseen teatteriin.


title: Annie Sundman

text: Sundmanille myönnettiin Pro Finlandia -palkinto vuonna 1954.


title: Gernot Rohr

text: Gernot Rohr (s. 28. kesäkuuta 1953) on saksalaissyntyinen jalkapallovalmentaja ja entinen keskikenttäpelaaja. Rohrilla on sekä Ranskan että Saksan kansalaisuus. Hän toimii Nigerian jalkapallomaajoukkueen päävalmentajana.


title: Gernot Rohr

text: Rohrin kasvattajaseura on mannheimilainen VfB Neckarau, jonka paidasta FC Bayern München hankki puolustavan keskikenttäpelaajan riveihinsä. Rohr oli tehnyt vaikutuksen silloiseen Bayern-valmentajaan Udo Lattekiin esiintyessään Saksan nuorten maajoukkueessa. Bayernissa Rohr joutui taistelemaan peliajasta sellaisten legendojen kuin Franz Beckenbauer, Paul Breitner ja Gerd Müller, kanssa. Rohr voitti Bayernissa Saksan mestaruuden lisäksi Euroopan Cupin 1974.


title: Gernot Rohr

text: Lisääntyvän peliajan toivossa Rohr siirtyi Bayernista SV Waldhof Mannheimiin 1974 ja sieltä Kickers Offenbachiin. 1977 Rohr jätti Saksan kentät ja siirtyi Ranskaan, FC Girondins de Bordeaux'n paitaan. Bordeaux'ssa Rohr oli yksi 1980-luvun suuren joukkueen pelaajista. Aimé Jacquet'n alaisuudessa Rohr, Alain Giresse, Jean Tigana ja kumppanit muodostivat Ranskan parhaimpiin kuuluneen joukkueen. Rohr oli voittamassa kolmen Ranskan mestaruuden lisäksi kahta cupia. Euroopan Cupissa Bordeaux eteni aina välieriin saakka 1984–85, jossa Rohr ja kumppanit hävisivät mm. Michel Platinin edustamalle Juventukselle.


title: Gernot Rohr

text: Rohr lopetti pelaajauransa 36-vuotiaana kauden 1988–89 päätteeksi. Kaiken kaikkiaan Rohr pelasi puolustavana keskikenttäpelaajana Bordeaux'n paidassa 352 ottelua ja teki niissä 13 maalia.Pelaajauransa jälkeen Rohr on toiminut valmentajana Ranskassa. Hänen ensimmäinen pestinsä oli FC Girondins de Bordeaux'n päävalmentajana, kun hänet elokuussa 1990 nostettiin Raymond Goethalsin seuraajaksi. Pesti jäi kuitenkin lyhyeksi, kun Gérard Gili astui Rohrin saappaisiin syyskuussa.


title: Gernot Rohr

text: Rohr palasi Bordeaux'n valmentajaksi kaudelle 1991–92, mutta menestys jäi vaatimattomaksi ja Rolland Courbis korvasi Rohrin päävalmentajana kauden jälkeen.


title: Gernot Rohr

text: Kolmannen kerran Rohr nähtiin Bordeaux'n peräsimessä keväällä 1996. Rohr korvasi Slavoljub Muslinin päävalmentajana helmikuussa ja johdatti Bordeaux'n UEFA Cupin finaaliin. Finaalissa Rohrin ex-seura FC Bayern München oli kuitenkin parempi ja vei Cupin voiton. Tälläkin kertaa pesti jäi lyhyeksi ja Rohrin korvasi taaseen Rolland Courbis.


title: Gernot Rohr

text: Bordeaux-pestien jälkeen Rohr on valmentanut Ranskassa US Créteil-Lusitanosia sekä OGC Niceä. Kaudella 2005–06 Rohr toimi sveitsiläisseura BSC Young Boysin päävalmentajana ja johdatti seuran Sveitsin Cupin finaaliin, jossa FC Sion oli kuitenkin parempi.


title: Gernot Rohr

text: Toukokuussa 2007 Rohrista tuli Ligue 2:dessa pelanneen AC Ajaccion uusi päävalmentaja. Rohrin johdolla Ajaccio lähti tavoittelemaan nousua pääsarjaan, mutta tulokseksi kaudella 2007/08 jäi lopulta Ligue 2:n yhdeksäs sija. Rohr erosi tehtävistään elokuussa 2008 ajauduttuaan riitoihin seurajohdon kanssa.


title: Gernot Rohr

text: Marraskuussa 2008 hän palasi valmennustehtäviin siirryttyään tunisialaisseura Étoile Sportive du Sahelin päävalmentajaksi. Kauden viimeisen sarjaottelun myötä Rohr erotettiin tehtävistään. Joukkueen johto ei ollut tyytyväinen hänen joukkueensa vahvuuksien tuntemiseen, eikä tuloksetkaan olleet vakuuttavia ES Sahelin jäätyä toisen kerran peräkkäin ilman liigamestaruutta ja 13 kerran Tunisian cupin voittoa.


title: Gernot Rohr

text: Kesäkuussa 2009 Rohr allekirjoitti kaksivuotisen sopimuksen Ligue 2:een pudoneen FC Nantes'n kanssa Menestys syyskaudella ei kuitenkaan tyydyttänyt Nantes'n seurajohtoa ja joulukuun alussa Rohr sai potkut tehtävistään.


title: Gernot Rohr

text: Helmikuun lopussa 2010 Rohr allekirjoitti kaksivuotisen sopimuksen Gabonin maajoukkuevalmentajan tehtävistä. Rohrin tavoitteena on luotsata joukkonsa menestykseen Gabonissa ja Päiväntasaajan Guinealla järjestettävissä Afrikan mestaruuskisoissa 2012. Gabon joutui kotikisoissaan kovaan alkulohkoon Marokon, Tunisian ja Nigerin kanssa. Rohr luotsasi miehistönsä voittoon kaikissa alkulohkon otteluissa ja odotukset nousivat korkealle. Joukkue taisteli puolivälierissä hienosti Malia vastaan, mutta hävisi lopulta rangaistuspotkukilpailussa 4–5. Suoritus oli kuitenkin hyvä, sillä vain kerran aiemmin Gabon oli selvinnyt Afrikan mestaruuskisojen puolivälieriin. Puolivälieräpaikasta huolimatta Gabonin liitto ei uusinut Rohrin sopimusta ja tämä jätti tehtävänsä helmikuun lopussa 2012.


title: Gernot Rohr

text: Syyskuussa 2012 Rohr palasi valmennustehtäviin Nigerin uutena maajoukkuevalmentajana. Hänen johdollaan Nigerin peliesitykset jäivät heikoiksi ja joukkue ei voittanut yhtään ottelua vuoden 2013 Afrikan mestaruuskisoissa. Afrikan mestaruuskisojen 2015 karsinnoissa Niger jäi lohkonsa viimeiseksi, eikä selvinnyt kisoihin ensi kertaa sitten vuoden 2010. Nigerin liitto erotti Rohrin lokakuussa 2014.


title: Gernot Rohr

text: Helmikuussa 2015 Rohrista tuli Burkina Fason maajoukkuevalmentaja. Rohr ja liitto purkivat sopimuksen joulukuussa 2015. Burkina Faso oli MM2018-karsintalohkossaan kolmantena. Rohr jätti tehtävänsä sekä ammatillisista että perhesyistä. Valmennuspestinsä päätyttyä hän siirtyi Saksan jalkapalloliiton palvelukseen kehittämistehtäviin.


title: Gernot Rohr

text: Elokuussa 2016 Rohrista tuli Nigerian jalkapallomaajoukkueen päävalmentaja. Rohrin johdolla "Superkotkat" selvittivät tiensä MM-lopputurnaukseen 2018.


title: Kaarle Sorkio

text: Kaarle Vihtori Sorkio (vuoteen 1931 Sorkenius; ) oli kauppaneuvos ja Keskon pitkäaikainen johtaja, joka toimi ammattiministerinä sosiaaliministeriössä 1960-luvulla.


title: Kaarle Sorkio

text: Sorkion vanhemmat olivat puuseppä Karl Johan Sorkenius ja Amanda Sorkenius. Toimittuaan puolustusvoimien Muonavaraston toimistonhoitajana 1931–1944 ja Valtion viljavaraston osastosihteerinä 1945–1948 hän siirtyi Keskon maatalous- ja keräilykaupan hoitajaksi 1949. Työnsä ohessa kauppakoulun 1935 suorittaneesta Sorkiosta tuli Keskon liha- ja tuoteosaston johtaja 1960. Hän oli perunoiden, kananmunien ja makkaroiden kaupan asiantuntija ja nopeasti yleistyneiden pakasteiden puolestapuhuja, joka kuului Helsingin Kauppiaat Oy:n perustajiin.


title: Kaarle Sorkio

text: Sorkio toimi ammattiministerinä sosiaaliministeriössä Johannes Virolaisen hallituksessa 1964–1966. Poliittisesti Sorkio lukeutui liberaaleihin, joskin vasta hallituksen muodostamisen jälkeen ilmeni, että hänellä oli Suomen Kansanpuolueen jäsenkirja. Vaikka Sorkio ei toteuttanut ministerinä suuria uudistuksia, hän esiintyi paljon ja tuli tunnetuksi muun muassa television kautta. Kauppaneuvoksen arvon saanut Sorkio palasi ministerikauden jälkeen Keskon johtajaksi ja toimi viimeksi ennen eläkkeelle jäämistään 1971 sen noutotukku- ja teollisuusmyyntiosaston johtajana.


title: Kaarle Sorkio

text: Sorkion puoliso vuodesta 1931 oli Helmi Sofia Mattila.


title: ONATRA

text: ONATRA (Office National des Transports) on valtionyhtiö Kongon demokraattisessa tasavallassa. Yhtiö hoitaa rautatieliikennettä, satamia ja jokiliikennettä maan länsi- ja pohjoisosissa. Yhtiön pääkonttori on Kinshasassa.


title: ONATRA

text: Vuonna 1935 perustettiin valtion elin nimeltään Office des transports coloniaux, joka vuonna 1960 sai nimekseen Office des transports au Congo (OTRACO). Nykyisen nimensä yhtiö sai vuonna 1971. Vuonna 1973 ONATRA kuljetti eniten matkustajia yhtiön historian aikana eli 410 871 matkustajaa.


title: ONATRA

text: Vuonna 1977 Kongon demokraattisen tasavallan hallitus päätti lopettaa yhtiön monopolin jokiliikenteessä ja salli kenen tahansa ihmisen tai yrityksen omistaa veneitä ja liikennöidä niillä jokia pitkin. Valtion varojen epääminen yhtiöltä yhdessä kilpailun alkamisen kanssa sai yhtiön kuljettamien matkustajien määrän laskuun, niin että vuonna 1982 yhtiö kuljetti vain 121 779 matkustajaa.


title: Leonora Carrington

text: Leonora Carrington (6. huhtikuuta 1917 Clayton Green, Lancashire, Englanti – 25. toukokuuta 2011 México, Meksiko) oli brittiläinen kuvataiteilija ja kirjailija.


title: Leonora Carrington

text: Carrington syntyi Lancashiressä, Englannissa, perheensä toiseksi lapseksi ja ainoaksi tyttäreksi. Hänen äitinsä oli irlantilainen. Hän tutustui surrealismiin jo lapsena, ja tälle taiteenalalle hän suuntautui myös ammattiurallaan. Hänellä ja Max Ernstillä oli 1930-luvun lopulla rakkaussuhde. Hän asui pitkään Meksikossa, jonka kansalaisuus hänelle myönnettiin vuonna 1942. Hän muutti vuonna 1985 Yhdysvaltoihin.


title: Leonora Carrington

text: Carrington meni Meksikossa naimisiin Emericko Weiszin kanssa ja sai kaksi lasta. Häntä pidetään yhtenä keskeisimmistä surrealismin edustajista, ja hänen muutamia teoksiaan ovat "Self-Portrait" (1936), "The Inn of Down Horse" (1936–1937), "Green Tea" (1942), "Down Below" (1944) ja "Big Badger Meets the Domino Boys" (1986). Samanaikaisesti Carringtonin onnistui luoda menestyksekäs ura kirjailijana; tuotantoon kuuluu mm. romaani "The Hearing Trumpet", joka kirjoitettiin alun perin jo 1960-luvulla.


title: Leonora Carrington

text: Carrington kärsi toisen maailmansodan alussa Madridissa voimakkaan henkisen luhistumisen, joka aiheutti hänen joutumisensa sairaalahoitoon. Hän oli katolinen, ja häntä väitettiin viimeiseksi elossa olevaksi surrealistiksi, vaikka samanlainen väite oli tehty hänen lisäkseen mm. Enrico Donatista (s. 1909). Carrington jatkoi taiteellista uraansa vanhuutensa päiville saakka.


title: Marcin Jędrusiński

text: Marcin Jędrusiński (s. 28. syyskuuta 1981) on puolalainen pikajuoksija, jonka päämatka on 200 metrin juoksu. Jędrusińskin seura on AZS Poznan. Hänen suurin saavutuksensa on yleisurheilun EM-kilpailuista 2006, joissa hän voitti hopeaa Puolan pikaviestijoukkueessa. Ensimmäiset aikuisten arvokisat Jędrusińskille olivat sisäratojen EM-kilpailut 2002, joissa hän jäi 200 metrillä alkueriin ajalla 21,78.


title: Tuula Portin

text: Tuula Portin (o.s. Polvi, s. 19. helmikuuta 1966 Vaasa) on vuoden 1986 Miss Suomi. Hän oli missiksi tullessaan 19-vuotias. Hän sijoittui Miss Universum -kilpailussa viidenneksi ja Miss Skandinavia -kilpailussa toiseksi. Hän oli mukana elokuvassa "Uuno Turhapuro – kaksoisagentti" vuonna 1987. Tehtyään muutaman vuoden missin ja mallin töitä Portin tuli uskoon ja meni vuonna 1991 Helsingin yliopistoon opiskelemaan teologiaa. Hän valmistui teologiksi vuonna 2002. Hän on toiminut sananjulistajana lähinnä Kansanlähetyksen ja Suomen Raamattuopiston tilaisuuksissa.


title: Ellis Clarke

text: Sir Ellis Emmanuel Innocent Clarke TC GCMG (28. joulukuuta 1917 – 30. joulukuuta 2010) oli poliitikko, joka toimi vuosina 1973–1976 Trinidad ja Tobagon viimeisenä kenraalikuvernöörinä ja vuosina 1976–1987 maan ensimmäisenä presidenttinä.


title: Ellis Clarke

text: Clarke syntyi Trinidad ja Tobagolla ja opiskeli Saint Mary's Collegessa Port-of-Spainissa. Myöhemmin hän lähti Englantiin ja valmistui Lontoon yliopistosta lakimieheksi. Hän pääsi Gray's Inniin, mutta palasi työskentelemään Port-of-Spainiin vuonna 1941.


title: Ellis Clarke

text: Clarke oli vuonna 1962 käyttöön otetun Trinidad ja Tobagon perustuslain pääarkkitehteja. Maan saavutettua itsenäisyyden hän toimi sen suurlähettiläänä Yhdysvaltoihin, Kanadaan ja Meksikoon. Lisäksi hän edusti maataan YK:lle. Trinidad ja Tobagosta tuli tasavalta vuonna 1976, ja Clarke toimi sen presidenttinä, kunnes Michael J. Williams seurasi häntä vuonna 1986.


title: Ellis Clarke

text: Clarke oli vuosikymmenten ajan naimisissa Lady Ermyntrude Clarken kanssa, mutta tämä kuoli vuonna 2002. Pari sai kolme yhteistä lasta.


title: Ari-Matti Hedman

text: Ari-Matti August Hedman (s. 5. helmikuuta 1964 Varkaus) on suomalainen freelancenäyttelijä ja laulaja. Hän on opiskellut näyttelijäntyötä useissa eri opistoissa ympäri Suomea vuosina 1990–2004. Myös lauluopintoja hän on suorittanut useissa eri opistoissa. Ennen taiteellista uraa Hedman opiskeli sairaanhoitajaksi vuonna 1987 ja erikoissairaanhoitajaksi vuonna 1989, alanaan psykiatria ja mielenterveystyö.


title: Ari-Matti Hedman

text: Hedman on työskennellyt teattereissa. Vuosina 1991–1995 hän oli kiinnitettynä Riihimäen Teatterissa ja 1998–1999 Helsingin Kaupunginteatterissa. Muulloin hän on työskennellyt freelancerina.


title: Ari-Matti Hedman

text: Hedman on esiintynyt musikaalirooleissa eri teattereissa ja antanut äänensä usealle animaatiohahmolle. Syyskuusta 2012 kesäkuuhun 2013 Hedman työskenteli suomalaisen päivittäissarjan, "Salattujen elämien" kuvauksissa. Hänen roolihahmonsa "Ilkka Väänänen" nähtiin ruudussa 19. helmikuuta 2013 – 11. joulukuuta 2013 välisenä aikana. Lisäksi hän on dubannut mainoksia, juontanut dokumentteja ja lukenut äänikirjoja.


title: Ari-Matti Hedman

text: Hänen tunnetuin ääniroolinsa on Hipsu lastenohjelmassa "Teletapit".


title: Ari-Matti Hedman

text: Ari-Matilla on tytär Vivica Hedman, joka näytteli "Salatuissa elämissä" Lottaa kevällä 2013.Ari-Matti Hedmanin kotisivut


title: Etera

text: Keskinäinen Eläkevakuutusyhtiö Etera oli työeläkevakuutusyhtiö, joka vakuutti kaikkien yksityisalojen työntekijöitä ja yrittäjiä. Lakisääteisten TyEL- ja YEL-vakuutusten lisäksi Etera tarjosi asiakkailleen tukea työkyvyn edistämiseen. Työhyvinvointipalveluiden ja ammatillisen kuntoutuksen avulla ennaltaehkäistään työkyvyttömyyttä. Etera maksoi eläkkeitä 138 000 eläkkeensaajalle. Eläkevaroja turvaavia sijoituksia Eteralla oli 5,9 miljardia euroa.


title: Etera

text: Eteran pääkonttori sijaitsi Helsingissä, Länsi-Pasilassa. Eteralla oli aluetoimistot Kuopiossa, Jyväskylässä, Turussa, Tampereella ja Oulussa. Eteran toimitusjohtaja oli Stefan Björkman.


title: Etera

text: Etera yhdistyi Ilmarisen kanssa vuoden 2018 alussa.


title: Etera

text: Suurin osa työnantajien ja yrittäjien maksamista eläkemaksuista käytettiin vuosittain eläkkeiden maksuun. Osa varoista sijoitettiin tulevaisuutta varten. Etera sijoitti aktiivisesti Suomeen erityisesti yritysrahoituksen ja kiinteistöjen kautta. Sijoitusomaisuudesta 40 % oli kotimaisissa sijoituksissa.


title: Etera

text: Etera oli suuri kiinteistösijoittaja. Kiinteistösijoituksista valtaosa oli suoria sijoituksia suomalaisiin liike-, toimisto- ja asuinkiinteistöihin sekä asunto-osakehuoneistoihin. Suoria kiinteistösijoituksia pyrittiin ensisijaisesti tekemään keskeisille paikoille rakennettaviin uudisrakennuskohteisiin. Etera sijoitti myös palvelu- ja senioritaloihin eri puolille Suomea. Etera käytti rakennushankkeissaan LEED-sertifikaatteja ja muita ympäristösertifikaatteja. Eteran toimitalo Helsingissä oli WWF:n vahvistama Green Office.


title: Etera

text: Vuonna 2015 Eteran vakavaraisuusaste 14,3 % (vuonna 2014: 16,9 %) oli neljänneksi suurin viidestä suuresta suomalaisesta eläkevakuuttajasta (muiden neljän vaihteluväli 24,1-31,4 %).


title: Kaarta

text: Kaarta oli lyhytikäinen bambarakuningaskunta nykyisen Länsi-Malin alueella.


title: Kaarta

text:
Kuningas Bitòn Coulibalyn tiukentaessa otettaan Ségousta, juuri perutamansa Bamana valtakuntansa pääkaupungista, pakeni osa Ségoun bambaroista länteen, jonne he perustivat Kaartan kuningaskunnan 1753. Kuningaskunta sijaitsi heidän entisellä kotialueellaan muinaisen Ghanan kuningaskunnan paikalla. Kaartan pääkaupungiksi tuli Nioro du Sahel.
Kaarta tuhoutui 1854 monien muiden valtakuntien ohella Umar Tallin Länsi-Afrikan jihadissa. Tall valloitti Nioron ja teloitti kuninkaan (Fama) Mamady Kanian ja koko tämän suvun.


title: Kaarta

text: Vuonna 1878 ranskalainen Senegalin kuvernööri Louis Briere de l'Isle lähetti joukkoja Kaartaan, Toucouleurin kuningaskunnan vasalliin Senegaljokea pitkin. Alkuun Ranskan johto vastusti Briere de l'Islen suunnitelmia, mutta tämän väittäessä Toucouleurin olevan uhka Futa Toorolle, Ranskan alueelle, joka kiinnosti myös brittejä, sai hän luvan hyökätä. Ranskalaiset joukot tuhosivat Kaartan linnoitukset Sabouciréssa ja teloittivat vasallin johtajan Almany Niamodyn. Osia Kaartasta liitettiin Khasson protektoraattiin, ja loputkin valloitettiin vuoteen 1890 menneessä. Lopullisesti Kaarta liitettiin Ranskan Länsi-Afrikkaan 1904.


title: Córdoba CF

text: Córdoba Club de Fútbol on espanjalainen jalkapalloseura Córdoban kunnasta Andalusiasta. Seura perustettiin vuonna 1954 ja sen edustusjoukkue pelaa Espanjan toiseksi korkeimmalla sarjatasolla Segunda Divisiónissa.


title: Córdoba CF

text: Nykyisen seuran edeltäjiä olivat Real Club Deportivo Córdoba ja Club Deportivo San Álvaro, joista jälkimmäisen paikan seura peri silloiselta kolmannelta sarjatasolta Tercera Divisiónista. Espanjan pääsarjassa Primera Divisiónissa Córdoba debytoi vajaa vuosikymmen perustamisensa jälkeen kaudella 1962–1963 ja pelasi sarjassa yhtäjaksoisesti seitsemän kauden ajan. Vuonna 1971 se palasi vielä yhdeksi kaudeksi pääsarjaan, mutta tuon jälkeen seuraa ei ole enää pääsarjatasolla nähty, vaan se on pelannut vaihtelevalla menestyksellä Segunda Divisiónissa ja Segunda División B:ssä. Parhaimmillaan Córdoba sijoittui pääsarjassa viidenneksi kaudella 1964–1965. Vuonna 2007 seura nousi kahden kauden tauon jälkeen taas Segunda Divisióniin.


title: Córdoba CF

text: Seuran kotikenttänä toimii Guadalquivirjoen rannalla sijaitseva noin 14 000 -paikkainen El Arcángelin stadion, joka avattiin vuonna 1993. Vuonna 2004 stadionilla aloitettiin mittavat uudistustyöt, joiden valmistuessa yleisökapasiteetti tulee kasvamaan 25 000 paikkaan.


title: Córdoba CF

text: Córdoba tunnetaan lempinimellä "Blanquiverdes", joka tulee sen perinteisestä vihreävalkoraidallisesta pelipaidasta.


title: Sissipartio

text: Sissipartio ("Soldier Boyz") on vuonna 1995 ensi-iltansa saanut toimintaelokuva. Elokuvan ohjasi Louis Morneau ja pääosassa on Michael Dudikoff.


title: Sissipartio

text: Elokuva kertoo entisestä merijalkaväen majurista Howard Toliverista joka istuu vankilassa tuomiotaan. Vankilaan häntä tulee tapaamaan epätoivoinen isä, joka kertoo että Vietnamin sissit ovat ampuneet alas YK:n avustuslentokoneen ja siepanneet hänen tyttärensä. Toliver suostuu tehtävään ja saa ottaa mukaana muita vankeja, tälle pelastusretkelle. Kovalla kurilla Toliver kouluttaa väkivaltarikollisista kovia iskuryhmän jäseniä valmiina pelastustehtävään.


title: Tampere Tigers

text: Tampere Tigers on vuonna 2004 perustettu baseball-seura. Seuralla on joukkue baseballin SM-sarjassa (Tampere Tigers) ja Suomi-sarjassa (Jasuko Giants). Tigersilla on ollut myös farmijoukkue Tampere Industriales, joka osallistui Suomi-sarjaan 2008. Suomi-sarjassa pelaava Jasuko Giants on hallinnollisesti Tigersin joukkue ja siinä pelaa Tigersin "japanilaiset" pelaajat. Tigersin kotikenttä on Sorsapuiston hiekkakenttä.


title: Tampere Tigers

text: Keväällä 2004 Arni Hukari ja Lassi Autio saivat alkukeväästä ajatuksen perustaa baseball-joukkue Tampereelle ja ryhtyivät keräämään joukkuetta ja harjoittelemaan. Ensimmäisen vuotena joukkue osallistui kahteen harrasteturnaukseen, joista toisen se voitti. Joukkueen nimeksi tuli Tigers Japanissa pelaavan Hanshin Tigersin mukaisesti. Myöhemmin syksyllä pidettiin perustamiskokous ja seuran nimeksi tuli baseball-seura Tampere Tigers ry.


title: Tampere Tigers

text: Kausi 2005 oli seuralla ensimmäinen SM-sarjassa. Seurassa pelasi 18 pelaajaa ja 15 ottelusta tuli neljä voittoa ja viides sija kuuden joukkueen sarjassa. Syksyllä pidetyssä baseball-liiton kauden päätöstilaisuudessa Tigersin Tomi Krogerus valittiin vuoden tulokkaaksi.


title: Tampere Tigers

text: Kauteen 2006 Tigers lähti tavoitteena mitalisija. Tämän kauden sijoitus oli viides viiden joukkueen sarjassa, tosin mitalisija jäi vain kahden voiton päähän. Tigersin peli oli tehnyt suuria harppauksia eteenpäin edelliseen vuoteen verrattuna. Tänä vuonna peräti kaksi pelaajaa sai liiton palkinnon: Tuomo Mesimäki oli vuoden tulokas ja Niko Wirgentius paras lyöjä.